Buhez ar Zent. pages 549, 550, 551. Encyclopédie Marikavel.\npages 549, 550, 551\nKentan merzer, a zo kavet goude pevar-c'hant vla*\nDre urz pennou-bras Jeruzalem, korf sant Stephan, goude e varzerenti, a oe lezet eun nebeut deveziou hep bezan sebeliet. C'hoant o devoa e teuje ar c'horf presius-ze da vezan preiz al loened goue. Mes Doue a evesae war relegou e zervijer. Gamaliel, eun doktor judeo, an hini a zifennas Jezuz dirak ar Sanhedrin, an hini a oa bet mestr-kelenner sant Pôl, deut breman da vezan kristen e-unan, a yeas da gât tud fidel Jeruzalem, o fedas da vont en kuz da gerc'hât korf ar zant ha d'e gas betek eun ti en devoa, nao pe dek leo diouz Jeruzalem, evit ma vije sebeliet gant enor en eur be en devoa laket sevel eno evitan e-unan hag evit e familh. Ar pez a oe grêt.\nEn e gichen, divezatoc'h, Gamaliel a reas sebelian Nikodem, eun doktor judeo ive, mignon en kuz d'Hon Zalver, ha deut da vezan eun diskib fidel d'ezan. Abalamour da ze, e oa bet torret eus e garg, laeret eus e vadou ha kaset er-mêz eus ar vro. Abibon, den yaouank ugent vla, mab da C'hamaliel ha badezet gant an Ebestel er mêmes devez gant e dad, hag erfin Gamaliel, d'e dro, a oe beziet er memes lec'h.\nEpad tost da bevar-c'hant vla, o c'horfou a chomas eno heb enor, ankouaet gant an dud.\nD'an 3 a viz kerdu 412, Gamaliel a 'n em ziskouezas d'eur beleg hanvet Lusianus evit kemenn d'ezan, a beurz Doue, digeri o be hag enori o relegou. Ar promese a reas d'ezan e c'hoarvezje treo burzudus hag e paouezje ar sec'hor vras a wale er mare-ze ar Palestin. -- Eun eil hag eun trede gwech e teuas c'hoaz davetan evit hen pedi da hastan ober e gefridi. Heman a zentas; mont a reas da gât eskob Jeruzalem, Yan, ha raktal e oe roët d'ezan ôtre da zigeri ha da furchal an douar da glask ar beziou.\nLusianus, gantan eun niver bras a gristenien, a yeas en prosesion warzu al lec'h merket. An douar a oe digoret ha prest e oe kavet tri ve : war ar c'hentan e oa skrivet Stephan, war an eil, Nikodem, ha war an trede hanoiou Abibon ha Gamaliel. Arôk mont pelloc'h ha digeri ar beziou, Lusianus a falvezas gantan e vije eskob Jeruzalem war al lec'h. Mont a reas e-unan da gas kemennadurez d'ezan, ha\nkerkent an eskob Yan, gante genvreudeur, eskibien Sebast ha Jeriko, a ziredas da Gaphargamala. Arôk m'oant arruet, eur bobl bras a dud a oa dastumet er park, hag en o zouez tud klanv gant peb seurt klenvejou. An eskibien a ziskennas er be hag a reas digeri arched sant Stephan. Eur c'houez dudius, lavaret e vije bet eur c'houez eus ar baradoz, a deuas anezan hag a 'n em skignas a bep tu. Raktal an holl dud klanv a oa eno, trizek ha tri-ugent aneze, en em gavas pare. An eskibien, goude bezan poket gant doujanz d'e relegou, a reas o lakat en eun arched presius; neuze, en kreiz al levenez, e oent digaset da gêr Jeruzalem (25 a viz kerdu 415). Evit derc'hel gwelloc'h sonj eus an devez-se, e oe merket gouel sant Stephan de war-lerc'h gouel Nedeleg. Kerkent ha ma oe savet ar relegou santel, ar glao a gomansas da gouezan, hag e oe fin d'ar gernez er vro.\nAr c'helou e oa kavet relegou ar c'hentan merzer a redas dre ar bed kristen evel eul luc'heden. Kalz ilizou a c'houlennas ma vije distaget eul lodennig evite, hag ar miraklou diniver c'hoarvezet dre o vertuz a lakas da skedi en pep lec'h gloar an avieler kalonek. En nebeutoc'h eget daou vla, dek ha tri-ugent mirakl a oe anzavet gant an Iliz evel miraklou gwirion. Sant Augustin en deus merket meur a hini en e skridou. An eurvad en devoe, zoken, da vezan test eus unan aneze.\n- Kêr Hippon, emezan, he devoa bet ar joa da gaout eun darn eus relegou ar c'hentan merzer. Lidou bras a oa grêt evit o digemer, ha laket e oent en iliz-veur war eun ôter. Da Zul-Fask eus ar bla 425, daou zivroad, breur ha c'hoar, o-daou klanv gant eur c'hlenved estlammus, (ne baouezent da grenan eus o holl izili), a deuas d'an iliz. Aboue pempzek devez m'oant en em gavet, ec'h eent bemde betek ôter ar relegou evit goulenn ar pare, mes o feden 'oa ket bet c'hoaz selaouet. Epad an oferen, an den yaouank, harpet ouz balustr an ôter, a gouezas souden d'an douar. An dud diredet evit hen sevel a welas e oa kousket ken sioul ha tra; ne grene mui. Lezet e oe en peuc'h. Pa zihunas e oa pare. Daerou a joa en e zaoulagad, e kontas e istor dirak an holl. « Ni, emezan, ma c'hoar ha me, a zo ginidik eus Sesare er C'happados. Hon mamm a oa intanvez, dek krouadur d'ezi, potred ha merc'hed. Hon breur henan a oe dinatur awalc'h en he c'henver evit kredi sevel e zorn d'he skei. Hon dek e oamp war al lec'h, ha hini ac'hanomp ne enebas outan. Hon mamm, en dizesper, a lakas en he fenn teuler he malloz warnezan. An de war-lerc'h ec'h ee d'an iliz evit hon mallozi en kichen men-font ar vadeziant, p'en em gavas ganti eur eontr d'imp a lavaras d'ezi teuler he malloz warnomp holl, p'eo gwir hini ac'hanomp ne oa savet evit he difenn. Senti a reas outan, ha warnomp hon dek e tôlas he malloz. Kerkent, hon breur henan a gouezas ar grenerez warnan, hag an eil goude egile omp bet skoet gant ar memes klenved. Hon mamm, kollet ganti he fenn, a zo en em grouget, ha ni, abaoue, a zo tec'het gant ar vez eus an eil tu d'egile, o klask pareans. Ma c'hoar Palladi ha me a zo bet kemennet d'imp, a beurz Doue, e kavjemp aman ar pare. Ha setu me pareet, mes ma c'hoar !... » Hag e pedas ar bobl da drugarekât Doue ha sant Stephan a-unan gantan, ha da derc'hel gant o fedennou evit e c'hoar. An eskob, war al lec'h, a bedas a-unan gant ar bobl. Ar plac'h yaouank o vezan et, hi ive, betek ôter ar relegou, a deuas ar c'housked d'ezi hag a zihunas pare evel he breur (1).\nLagad Doue a heuilh relegou e zen t. Ne vezo ket kollet eur c'hreunen boultren aneze.\nBennoz an tad hag ar vamm a zav an tiegeziou. Malloz an tad nag ar vamm o laka da gouezan en o foull.\n(1) Sant Augustin. Kêr Doue. XXIIet kevren.


La Dépêche de Brest et de l'Ouest - Wikipedia\nLa Dépêche de Brest & de l'Ouest a oa ur pemdezieg gall staliet e Brest. Savet e oa bet d'an 18 a viz Du 1886 hag aet da get e 1944 (embannet e niverenn diwezhañ d'ar 17 a viz Eost).\nGoude bombezadegoù ar Gevredidi e Brest, peurgetket e miz Even 1940 ha dreist-holl d'an 20 a viz Gouere 1940, e voe dilojet ar gazetenn-mañ da Vontroulez e 1941. Adalek ar 1añ a viz Eost betek ar 1añ a viz Gwengolo 1941 e voet ret moullañ anezhi e Roazhon.\nE miz Gwengolo 1944, e voe difennet embann anezhi dre m'he doa kemeret perzh er c'henlabour gant ar velestradurezh Nazi ha goude-se e voe kemmet hec'h anv, d'an 18 a viz Gwengolo, da lakaat hini "Le Télégramme de Brest et de l'Ouest".\nAdtapet diwar « https://br.wikipedia.org/w/index.php?title=La_Dépêche_de_Brest_et_de_l%27Ouest&oldid=1787144 »\nDernière modification le 15 Meu 2018, à 08:59\nKemmoù diwezhañ degaset d'ar bajenn-mañ d'an 15 Meu 2018, da 08:59.


Charles Baratoux - Wikipedia\nCharles Baratoux, ganet d'an 19 a viz Genver 1846 e Sant-Brieg hag aet d'an Anaon d'an 19 a viz Meurzh 1898 er memes kêr, a oa un embreger labourioù foran hag ur politikour breizhat. Goude bezañ aet war e leve evel embreger e voe kuzulier-kêr Sant-Brieg (1888), maer e 1890, kuzulier-departamant Aodoù-an-Arvor, prezidant kambr kenwerzh (1891) ha besprezidant sindikad embregerien labourioù foran Bro-C'hall.\nEnorioù[kemmañ | kemmañ ar vammenn]\nUn delwenn a oa bet savet gant Jean Boucher en enor da Charlez Baratoux ha staliet e Sant-Brieg dirak ti kozh an aotrou en un doare da c'hortoz. D'an 10 a viz Ebrel 1904 ez eo lidet ar staliadur ofisiel da c'hortoz, al labour a oa bet evit ar priz a 3000 lur. 14 a viz Gouhere 1907 ez eo echu labourioù al leurgêr ha lidet ar staliadur ofisiel ha da viken plasenn Baratoux. E miz Genver bloavezh 1942 e oa bet tennet ha teuzet. E 1949 e oa bet staliet ur gopienn gant Elie Le Goff savet er bloavezh 1906.\nUr straed Charles Baratoux a zo e kêr Sant-Brieg.\nUr skol Charles Baratoux savet gant an tisavour Bourgin a gaver e straed Charles Baratoux e Sant-Brieg.\nUr blasenn Charles Baratoux a zo e kêr Sant-Brieg.\n↑ Lec'hienn patronsdefrance.fr\n↑ Lec'hienn http://e-monumen.net/\n↑ Lec'hienn http://www.vanderkrogt.net/\n↑ Lec'hienn topic-topos.com\nAdtapet diwar « https://br.wikipedia.org/w/index.php?title=Charles_Baratoux&oldid=1975403 »\nKemmoù diwezhañ degaset d'ar bajenn-mañ d'an 6 Meu 2022, da 10:02.


Abrege eus an Aviel/Chapistr 76 - Wikimammenn\nAbrege eus an Aviel/Chapistr 76\n◄ Meditation voar ar Varn particulier Meditation voar ar Barados Conferanç santel voar ar voyen da gundui ur vuez devot ha parfet ►\nVoar ar Barados.\n1. P. Peguer caër eo ar Barados.\n2. P. Ar pez a dleomp da ober evit e c’hounit.\nCOnsiderit peguer caër eo ar Barados, Palæs an Autrou-Doue, an Trôn eus e c’hloar, ar pen œuvr eus e vanifiçanç, ur plaç a blijadurez e pehini e jouis ar Sænt eus un eürusdet eternel, o velet Doue faç-a-faç, oc’h e gontempli, oc’h e garet ahed un eternite heb fin.\nUn Doue eo da behini ar bed-oll n’en deus coustet nemet ur goms, pehini a implich e oll buissanç evit renta parfetamant eürus e servicherien fidel.\nRepresantit eta d’ho speret ar c’haëra traou hac ar c’haëra compagnunez a illit da gompren, ha livirit goudese : ar Barados a so infinimant caëroc’h evit quemense.\nAn Abostol sant Paul, goude beza bet ravisset bet’en Eê, en deus discleriet penaos speret an n’en deus quet comprenet ar pez en deus preparet Doue d’ar re pere er c’har.\nAr Sænt o devoa ur guir volonte d’en em savetei ; o sonch hac o c’halon a oa en Eê ; hac an esperanç eus ar recompans a c’hortoent, a gresque bepret o c’houraich. Songeomp ive alies er Barados, sellomp ouz an Eê ; consideromp ar gurunen a so destinet deomp, hac en em santimp excitet muy-oc’h-muy da labourat evit e meritout.\nEvit mont d’an Eê, evit beza Sant, ne d’ê quet absolumant necesser ober traou bras ha dreist-ordinal, mæs miret Gourc’hemennou Doue, hac en em acquita eus an deveriou eus ar stat da behini en deus hor galvet. Ha diez e quivit-hu quemense ? Hac e couste un dra benac deoc’h, pegueit e pado ho poan, ha pegueit ne pado quet ar recompans ? E guirionez, ha coustout a ell re, pa vez question da c’hounit un eürusdet eternel ? Quement a oufemp da ober na da souffr, eme c’hoas S. Paul, ne d’eo netra e comparseson d’ar gloar a so prometet deomp.\nO va Doue, ha beza em bo-me un deiz an eur da dânva an douçder eus an eürusdet voar pehini e veditàn ? N’oc’h eus va c’hrouet nemet evit ar fin-ze, ha rei a rit din an oll moyenou necesser evit quemense. Ha revus a rin-me ar gurunen a offrit din ?\nO Palæs caër a Zoue, e pehini pep tra so douç, ha netra c’huero, e pehini ar ros a vezo hep drein, ar peoc’h hep bresel, hac ar vuez hep fin ! O Jerusalem celestiel, e pehini e canimp eternelamant ar C’hanticou caër eus a Sion ! Piou a allo caout poan o labourat, oc’h ouzout ez oc’h ar recompans eus e labourou ! Piou a revuso combati, o consideri ar gurunen a so preparet evit-àn !\nPeguen dister ha peguen disprigeabl e cavàn-me madou an douar, pa sellàn ouz au Eê, ha pa gonsideràn ar madou eternel !\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_76&oldid=95080 »\nKemmoù diwezhañ degaset d'ar bajenn-mañ d'an 9 Du 2016, da 16:26.


Enlinenn betek 20/05/2021\nEn em vodañ a ra an dud en un iliz tost evit lidañ obidoù Geraint Ellis. Deuet eo ar bennensellerez John hag an ofiser Vaughan d’ar servij, kement ha Connor hag e vamm. E-touez an holl dud en em gav Mia ivez, he-unan-penn.\nP’he deus Catrin santet strafuilh he mab e-kerzh ar servij, e tiviz komz fraezh outañ ur wech distroet er gêr : hag e oar un dra bennak diwar-gont muntr Ellis ? Hag en deus ul liamm bennak gant an afer ? Immor a sav e Connor. En em gemer a ra ouzh e vamm araok kuitaat an ti e fulor.\nNec’het eo Connor. Gouzout a oar ne vo ket pell ar polis araok dont d’o welet. Mia a lavar dezhañ derc’hel war e from. Gant ar plañ he deus e vo tu dezho en em dennañ.\nDiwezhatoc’h eo kelaouet ar bennensellerez John en deus un test liammet Karl Lewis da lec’h an torfed. Harz zo lakaet warnañ.\nDa serr-noz e vlen Mia, Lee ha Connor war-zu ur c’hozh ti en e voull, ul lec’h du e istor. Un ti a hirisadennoù. E-keit-se eo harzet Karl Lewis ha kaset d’an ti-polis.


Kseniya Anatolyevna Sobchak - Wikipedia\nKseniya Sobchak e Moskva e 2010\n5 a viz Du 1981\ne Leningrad (Unvaniezh Soviedel)\nmerc'h Anatoly Sobchak, kinnigerez skinwel, krouerez dilhad\nKseniya Anatolyevna Sobchak (rusianeg : Ксе́ния Анато́льевна Собча́к, ganet d'ar 5 a viz Du 1981 e Leningrad, Unvaniezh Soviedel (hiziv an deiz Sant Petersbourg, Rusia) a zo eil merc'h Anatoly Sobchak, hag eñ bet an hini kentañ dilennet da vaer Sant Petersbourg en un doare demokratel. Brudet eo-hi evel kinnigerez an abadenn skinwel gwirvoud "Dom-2" a vez skignet gant TNT. A-wechoù e vez graet "It girl" Rusia anezhi, pe c'hoazh " Paris Hilton Rusia".\n1.1 Darempredoù gant Vladimir Poutin\nPa oa bugel ez eas d'ar skol-dañs stag ouzh c'hoariva Mariinsky hag ouzh skol-arzoù Mirdi ar Peniti. E 1998 e kuitaas ar skol stag ouzh skol-veur Herzen hag ec'h enskrivas e kevrenn darempredoù etrebroadel skol-veur stad Sant Petersbourg. E 2001 ez eas da Voskva ma studias an darempredoù etrebroadel e Skol-Uhel stad an darempredoù etrebroadel. E 2002 ec'h enskrivas e master e kevrenn politikerezh an hevelep skol-veur.\nE 2004 e c'hoarias er film Thieves and Prostitutes, hag a zo diazezet war he bugaleaj.\nTreserez dilhad ha botezennoù kaoutchouk eo ivez. E miz Even 2006 e krouas e dastumad botezennoù kentañ.\nE 2004 e voe e-touez an dud a lakaas o anv da gemer perzh er veaj touristerezh kentañ en egor en ur fuzeenn Soyouz. Ne voe ket kaset ar raktres da benn vat.\nD'an 28 a viz Kerzu 2008 do en ur c'harr-nij perc'hennet gant Aeroflot hag a yae eus Moskva da New York. Asambles gant tud all er c'harr-nij-se e verzas e oa mezv al levier. He brud a implijas da bellgomz da dud Aeroflot ha tennet e voe al levier diouzh ar c'hockpit.\nGant kazetennerien ar gelaouenn Tatler eo bet savet roll merc'hed c'hoantus o-unan a zo e Rusia. Diazezet eo ar roll war o finvidgezh hag o brud. Anavezet eo-hi e Rusia evel mondianez ha palc'h ar skinwel. Lakaet eo bet da 'it girl' pennañ ar vro, rak heñvel eo ouzh Paris Hilton.\nDarempredoù gant Vladimir Poutin[kemmañ | kemmañ ar vammenn]\nHe zad Anatoly a sikouras Vladimir Poutin da stagañ gant ar politikerezh, d'ar mare ma oa maer Sant Petersbourg. Ha Poutin a sikouras anezhañ d'e dro pa voe kaoz eus breinadur. War a lenner e Moscow News, "a-drugarez da hegarated Poutin e-keñver familh Sobchak e c'haller lavarout ez eo gwarezet family Ksenia Sobchak, se zo kaoz e c'hall-hi bezañ hardizh". Kement-se a voe gwelet e miz Here 2011 pa gejas gant Vasily Yakemenko, hag eñ e penn ar strollad yaouankizoù Nashi. Skandalet e voe ganti peogwir en doa bet debret en ur preti cheuc'h e Moskva. Ganti e voe lakaet video o c'hejadenn enlinenn. Koulskoude e hañval bezañ kemmet an darempred etrezi ha Poutin. Goude dilennadegoù an Douma d'ar 4 a viz Kerzu 2011 e kemeras Ksenia perzh er manifestadegoù aozet gant ar re a save a-enep disoc'h an dilennadegoù. Kemer perzh a reas er stourm kaset e miz Meurzh 2012 a-enep dilenn Poutin da brezidant en-dro.\nMeskañ[kemmañ | kemmañ ar vammenn]\nUn diskouezerez-c'hiz anvet Ksenia a weler war golo ar bladenn This is Hardcore gant Pulp. Daoust d'ar pezh a vez soñjet gant lod n'eo ket Kseniya Sobchak met ur plac'h all he deus an hevelep raganv.\n2007: Dance (Потанцуй) (gant Timati)\n↑ Anne Barnard : http://www.nytimes.com/2008/07/27/world/europe/27tabloids.html, Raucous Russian Tabloids Thrive, The New York Times, 27 a viz Gouere 2008\n↑ http://www.imdb.com/name/nm2446117/bio, Kseniya Sobchak – Biography, Internet Movie Data Base\n↑ http://www.telegraph.co.uk/news/worldnews/europe/russia/4448262/Aeroflot-says-drunk-pilot-no-big-deal.html, The Daily Telegraph, Aeroflot says drunk pilot 'no big deal', Adrian Blomfield, 2009\n↑ http://english.pravda.ru/photo/report/women-4384, Russia's most desirable single woman, Pravda.ru, 02 a viz Gwengolo 2009\n↑ 5,0 ha5,1 Splurge scandal at restaurant, The Moscow News\nThe Guardian: She has a TV show and a Porsche. Now Moscow's Paris Hilton wants a party too\nCandidates for Space Tourists\nAdtapet diwar « https://br.wikipedia.org/w/index.php?title=Kseniya_Anatolyevna_Sobchak&oldid=1515738 »\nKemmoù diwezhañ degaset d'ar bajenn-mañ d'an 4 Gou 2013, da 04:19.


Trainspotting (romant) - Wikipedia\nTrainspotting a zo ur romant bet skrivet gant Irvine Welsh e 1993.Embannet eo bet gant Martin Secker&Warburg Ltd. E romant kentañ eo, hag ennañ e kont buhez ur strollad tud yaouank eus Leith (Dunedin) hag a gas lod brasañ o amzer o kemer heroin. Dindan stumm pennadoù berr eo skrivet, hag e kejer ivez gant mignoned an harozed. An holl dudennoù a zo tapet gant un dra bennak, heroin pe traoù all. An darvoudoù kontet er romant a c'hoarvez etre kreiz ha dibenn ar bloavezhioù 1980. Lakaet eo bet ar romant da film gant Danny Boyle e 1996.\nE luc'haj Dunedin emañ ar skrid.\n1 Tudennoù pennañ\n2 Dodennoù pennañ\n5 Liamm diavez\nMark "Rent Boy"/"Rents" Renton : an haroz (pe kentoc 'h an enep-haroz) eo, an hini yac'hañ ha speredekañ eus ar strollad. Heroin a dap a-benn pellaat diouzh ar gevredigezh.\nSimon "Sick Boy" Williamson : ur mignon a-gozh da Renton. Ur paotr a blij dezhañ merc'heta eo, ha plijet-bras eo ivez gant Sean Connery. Ur sell uhel warnañ e-unan en deus.\nDaniel "Spud" Murphy : an hini jentilañ er strollad eo. N'eo ket gwall speredek, met an holl re all a gar hag a warez anezhañ.\nFrancis "Franco" Begbie : un den feuls eo, evañ a ra kalz, amfetamin a gemer, met ne gemer ket heroin.\nDavie Mitchell : an hini a zon e diavaez ar strollad : ne gemer tamm dramm ebet, skolveuriet eo bet. Kemm a zo en e vuhez pa zizolo en deus tapet ar SIDA.\nTommy Laurence : mignon da Renton abaoe o yaouankiz. Ne gemer tamm heroin ebet, met evañ a ra, speed a gemer ivez, ha dedennet-bras eo gant ar vell-droad hag Iggy Pop. Ur wech dispartiet diouzh e vignonez e stag gant an heroin, hag e dibenn ar romant en deus ar SIDA.\nLogo ar film Trainspotting\nWelsh a laka ar gaoz war identelezh Skos, hag implij an dramm eo tem pennañ ar romant. Welsh ne ro tamm kentel ebet war ar poent-se : e dibenn ar romant e vez trubardet holl e vignoned gant Renton, hag ez a kuit da Amsterdam, en ur gas gantañ an hol argant o deus dastumet goude bezañ gwerzhet ur bern dramm. Anv a zo ivez eus an arzourien o deus levezonet Welsh hag e zoare da skrivañ : David Bowie, The Velvet Underground, Joy Division, The Pogues, Lou Reed, Frank Zappa pe c'hoazh The Smiths. Anv an dudenn anvet Mother Superior a zeu eus ar ganaouenn Happiness Is A Warm Gun, gant The Beatles.\nIrvine Welsh (1993), Trainspotting, Vintage, 2008, ISBN 978-0-09-946589-8 (en)\nTrainspotting, Points, 2013, ISBN 978-2-7578-1280-8 (fr)\nIrvine Welsh o kaozeal diwar-benn Trainspotting war BBC World Book Club\nAdtapet diwar « https://br.wikipedia.org/w/index.php?title=Trainspotting_(romant)&oldid=1987203 »\nKemmoù diwezhañ degaset d'ar bajenn-mañ d'an 21 Ebr 2022, da 16:42.


TV Breizh a zo ur chadenn skinwel war loarell, ar «chadenn rannvroel prevez kentañ» (e Bro-C'hall), krouet e 2000. N'eus tamm abadenn brezhonek ebet ken abaoe 2009.\n1 Titouroù hollek:\n2 Istor ar chadenn\n3 Aozadur :\n5 Da weladenniñ\nTitouroù hollek:[kemmañ | kemmañ ar vammenn]\nKrouet d’ar c’hentañ a viz Gwengolo 2000\nAr yezh : Galleg\nBro a orin : Bro-C’hall\nStatud : hollidigezh broadel prevez\nSez sokial : Kae ar Péristyle\n56324 An Oriant Cedex\nPgz : (33) (0)2 97 35 01 00\nPlr : (33) (0)2 97 35 01 10\nLec’hienn internet : tv-breizh.com\nAnalogel : Ket,\nNiverel : Ket\nCanalSat : Chadenn niv 26,\nTPS : Chadenn niv 25,\nNumericable : Chadenn niv 45,\nNoos : Chadenn niv 22,\nMC Cable : Chadenn niv 174,\nVOO (e niverel),\nADSL Belgacom TV, en dibab select.\nTV Breizh a zo ur chadenn skinwel mini-holligidezh ha rannvroel gall ha prevez.\nIstor ar chadenn[kemmañ | kemmañ ar vammenn]\nAr chadenn a zo bet krouet d’ar c’hentañ a viz Gwengolo 2000 diwar intrudu PDG ar chadenn TF1, Patrick Le Lay, evit reiñ ur skeudenn vroadel d’e rannvro orin, Breizh. Ar raktres a voe heuliet gant tud vrudet Breizhiz a galon, e-giz Charles Biétry pe Patrick Poivre d'Arvor.\nReiñ a reas lañs ar chadenn d'un industriezh eilmouezhiañ tresadennoù bev ha filmoù e Brezhoneg gant skoazell Kuzul Rannvro Breizh.\nAdalek 2003 e voe fiziet al labour se er gevredigezh Dizale a gendalc'has gant an hent-se hep skoazell TV Breizh da c'houde. 341 eurvezh tresadennoù bev ha 60 eurvezh filmoù ha seriennoù a voe advouezhiet e Brezhoneg etre 2000 ha 2008 diwar c'houlenn TV Breizh. Filmoù brudet ha liesseurt en o zouez evel Shakespeare in Love, The Untouchables, Apollo 13, Beethoven hag all.\nAdalek 2002 e krogas ar chadenn da skignañ pep noz keleier diwar benn Breizh Istorel. Ar media nemetañ o c'holoiñ Breizh en he fezh. E 2004 e voe ehanet gant an abadennoù kelier-se evit kinnig en o flas keleier berroc'h gant skeudennoù hepken ha nebeutoc'h a livioù breizhek dezho.\nE-pad an hañv 2003 e voe anv da serriñ ar chadenn pa ne wele ket ar gevrannerien penaos e vije tu chom a-sav d'ober koll. A-benn ar fin e prenas TF1 ar muiañniver eus ar c'hevrannoù ha divizout a reas eilpennañ politikerezh ar programmoù ha skarzhañ Rozenn Milin ar renerez. D’an 8 a viz Gwengolo 2003 e tisplegas pennoù TF1 ha pennoù nevez TV Breizh e vefe digresket an amzer gouestlet d'ar programmoù rannvroel dre ma veze kollet arc’hant ganto. Cheñchet e voe ar gael abadennoù evit dont da vezañ nebeutoc’h breton ha hollekoc'h, a-benn gounit sellerien ha dont da vezañ ampletus. E-pad ar bloavezh 2004-2005 e voe anv da unvaniñ TV Breizh ha TV Match dindan ar memes chadenn. Serret e voe an eil d’an 31 a viz Eost 2005 hep na yafe ar raktres betek penn.\nPennoù TV Breizh a glaskas en em gannañ e-pad pell ouzh ar "Conseil supérieur de l'audiovisuel" (CSA) evit tapout ur frekañs hertzian analogel lec’hel e Breizh. Atav o deus nac’het izili CSA kement-mañ. Padal en deus CSA roet unan evit ur raktres skinwel lec’hel e Naoned, hini ar Socpresse evit Nantes 7. Eus an evelep doare en doa klasket tud TV Breizh kaout ur frekañs war an SND (Skinwel Niverek Douarel pe TNT) e 2004, ur wech ouzhpenn e voe nac’het gant CSA. Ar bec'h a oa lakaet gant Patrick le Lay war ar CSA d'ar poent-se evit daleañ donidigezh ar skinwel niverel douarel a zo bet unan eus an abegoù e voe nac'het ar frekañsoù goulennet.\nE miz Even 2008 e oa chomet a-sav ar chadenn da skignañ abadennoù e Brezhoneg. Al liamm nemeto a chome etre Breizh hag ar chadenn a oa al lec'h ma chom diazezet e savadur an Oriant, hag anv ar chadenn a voe dalc'het dre ma oa hiviziken hini ur raktres ekonomikel a rae berzh, hag en arvar e vije bet lakaet ma vije bet cheñchet anv.\nAozadur :[kemmañ | kemmañ ar vammenn]\nTud e penn :\nPrezidant : Laurent Solly\nRenerien hollek : Rozenn Milin (2000-2004) ha Gaël Desgrées du Lou (2004-2009)\nE-karg eus ar prenidigezhioù hag eus ar programoù : Armand Dubruel\nAdalek An Oriant, en diazezlec'h arme evit al listri-spluj kozh, e vez skignet c’hwec’h chadenn eus strollad TF1. Abadennoù TV Breizh (Tro War Dro) a vez graet en Oriant.\nEr penn-kentañ e veze ul lodenn vras a brogrammoù rannvroel war TV Breizh (keleier, abadennoù e brezhoneg) hag o doa skignet kalz a ouelioù keltiek, e-giz Gouelioù etrekeltiek an Oriant pe an Nozvezhioù Keltiek er « Stade de France » gant tud e-giz Ronan Manuel, Irène Frain pe Yvon Etienne o tisplegañ anezho. Da heul adaozadur ar chadenn e 2003 e teuas da vezañ hollekoc’h ar programmoù hag e voe skignet muioc’h a brogrammoù amerikan bet prenet o gwirioù gant TF1 e-giz Columbo pe Arabesque pe filmoù hag abadennoù faltazi. Deuet eo tamm ha tamm da vezañ ur chadenn hollek broadel war ar c’habl hag al loarell o tilezel ar programmoù breizhek. Bep Sul noz e vez adskignet abadennoù kozh strollad Les Enfoirés.\nNe vez ket mui enrollet abadennoù nevez, met skingaset e vez atav ar programmoù asambles gant chadennoù skinwel all ar strollad TF1 adalek penn-ahel An Oriant\nKenlodeien[kemmañ | kemmañ ar vammenn]\nHollad kenlodennoù ar chadenn TV Breizh a zo gant strollad TF1 abaoe ar bloavezh 2007.\nMediaset, strollad Silvio Berlusconi, en deus gwerzhet e lodenn (14% eus an arc'hant-sol) eus TV Breizh d’ar produour gall ha tunizian Tarak Ben Ammar. Hervez titouroù eus ar bankoù e vefe bet an eskemm gant un dalvoudegezh a 5 milion a euroioù.\nAr genlodeien a orin a oa (da vare krouadur ar chadenn):\nArtemis, holding François Pinault, 27%, TF1, 22%, Crédit Agricole de Bretagne, 15%, Rupert Murdoch, 13%, Silvio Berlusconi, 13%, Jean-Claude Darmon (bruderezh sport), 6%, Panavi (René Ruello), 4%.\nLec’hienn ofisiel TV Breizh\nAdtapet diwar « https://br.wikipedia.org/w/index.php?title=TV_Breizh&oldid=1821892 »\nKemmoù diwezhañ degaset d'ar bajenn-mañ d'an 10 Gen 2019, da 16:57.


Logo Battlestar Galactia\nBattlestar Galactica a zo ur frañchiz Skiant-faltazi stadunanat savet gant Glen A. Larson. Ar frañchiz a zo kroget gant ar stirad skinwel diazez e 1978 heuliet gant ur stirad prequel berr-bad anvet Galactica 1980, un heuliad levrioù, bandennoù-treset doare comics, ur c'hoari-taol ha c'hoarioù video.\nUn adsevel a zo bet d'ar stirad skinwel Battlestar Galactica skignet war ar skinwel e-stumm div lodenn, unan ministirad 3 eurvezh sevenet gant Ronald D. Moore ha David Eick e 2003. Ar ministirad he deus degaset d'ur stirad skinwel adsavet skignet bep sizhun ha baouezas er bloavezh 2009. Ur stirad stumm prequel anvet Caprica a oa bet skignet e 2010.\nAn holl grouadennoù e bed Battlestar Galactica a zo diazezet war ar memes doare: en ul lec'h pell diouzhomp en hollved e gaver ur sevenadurezh denel. Ar sevenadurezh-se a zo strollet e-stumm ur c'hengevread anvet an 12 Trevadenn, ar blanedenn orin d'an holl dud-se a zo Kobol. An 12 Trevadenn a zo bet tapet gant ur brezel hir a-enep d'ur ouenn robotoù anvet Cylons, ar re-se a zo mennet gant ur pal nemetken, lazhadegañ mab-den. Ar re Cylons a ginnig ar peoc'h d'an dud, met un toull-trap eo. Harpet gant un den anvet Baltar, ar re Cylons a dag kreñv an 12 Trevadenn kement hag ar flodad listri-egor trevadennel o moger difenn. An dagadennoù meur-se a ro lamm d'ar flodad listri denel, betek rishañ an trevadennoù, ha peur-zistrujañ poblañs ar planedennoù. Dreist-beverien an dagadennoù a lorc'h etrezek an egor oc'h implij a-bep seurt listri-egor disheñvel. Eus ar flodad listri-brezel trevadennel ne chom nemet unan, ar Battlestar Galactica, ur pezh-mell lestr-brezel ha dezougen en egor, hag a zo dreistbever d'an dagadenn. Dindan urzhioù ar c'habiten Adama, al lestr-brezel Galactica gant harp blenerien an nijerezioù brezel "Viper" a glask adkavout an dreistbeverien ha kas anezho er goudor etrezek un 13vet Trevadenn mojennel anvet Douar.\n1 Bed diazez (1978-1980)\n1.1 Battlestar Galactrica (1978)\n2 Adsav 2003\n2.1 ministirad skinwel\n3 Ar stirad adsavet\nBed diazez (1978-1980)[kemmañ | kemmañ ar vammenn]\nBattlestar Galactrica (1978)[kemmañ | kemmañ ar vammenn]\nPennad spisoc'h gwelet: Battlestar Galactica (stirad skinwel 1978)\nAdsevel doare cosplay eus Battlestar Galactica 1978-1980\nGlen A. Larson, krouer ha produer Battlestar Galactica, a zisklerias e oa savet ar soñj en Battlestar Galactica, gant an titl diazez Adam's Ark, e fin ar bloavezhioù 1960. James E. Ford a roas munudoù all er pennad anvet “Battlestar Galactica and Mormon Theology,” hag a voe lennet e-pad ar brezegenn "The Joint Conference of the American Culture and Popular Culture Associations" d'ar 17 a viz Ebrel 1980 (embannet abaoe gant an titl “Theology in Prime Time Science Fiction: Battlestar Galactica and Mormon Doctrine,”), ar stirad en devoa kendeuzet meur a dem o tont eus ar teologiezh Mormon. Evel-se e adkaver temoù evel an dimeziñ evit "an amzer hag ar beurbadelezh", ur "c'huzul a daouzek," hag ur blanedenn anvet Kobol. En ur c'houzout e oa Larson ezel eus Iliz Jezuz-Krist ha Sent an devezhioù diwezhañ (saozneg:The Church of Jesus Christ of Latter-day Saints) eo anat e oa bet tuet gant e gredennoù evit sevel ar stirad. Diaes e oa bet dezhañ e-pad pell da rastellañ arc'hant. Battlestar Galactica a oa bet produet a-benn ar fin war lañs brud-mat ar film Star Wars.\nAr mennozh diazez d'ar stirad a oa evit Larson da gaout ur stumm doare film skinwel (ur film teir eurvezh doare pilot gant div wech div eurzvezh evit an tammoù all) ar pal a oa da vezañ arc'hantet ha skignet war ar chadenn Amerikan American Broadcasting Company (ABC). Ur stumm berraet d'ar pilot teir eurvezh anvet, Saga of a Star World, a oa bet skignet er sinemaioù e Kanada (a-raok ma vefe skignet ar stirad war ar skinwel) ha goude-se e sinemaioù Amerika, Europa hag Aostralia. E-serr daou film ouzhpenn, ABC a zivizas kaout ur stumm un tamm un eurvezh bep sizhun a-benn ar fin.\nE 1979 e-pad c'hwec'hvet koulzad d'al lid People's Choice Awards, ar stirad skinwel a dap ar priz er rummad "gwellañ stirad nevez doare drama".\nAn tamm diazez d'ar stirad skinwel (ar film hir doare pilot) a oa bet skignet evit ar wech gentañ er skinwel d'ar 17 a viz Gwengolo 1978. Siwazh an treuzkasadenn a oa bet lammet 30 munutenn a-raok ar fin dre kelaouiñ an arsav-brezel etre Egipt hag Israel anavezet dindan an anv Emglevioù Camp David. Goude an troc'h (a badas tro un eur), e kendalc'has an treuzkasadenn e lec'h ma oa paouezet.\nE-pad eizh miz goude ma voe bet skignet ar film pilot, 17 lodenn a voe sevenet (pemp anezho o vezañ gant ar stumm daou damm), kevatal e oa gant ar stumm diazez d'ar stiradoù: 24 lodenn evit ur c'houlzad. Gant nebeutoc'h-nebeutañ a arvesterien hag ur goust uheloc'h-uhelañ, ABC a roas harz d'ar stirad Battlestar Galactica e miz Ebrel 1979. Al lodenn ziwezhañ anvet "Dorn Doue" (titl orin: "The Hand of God") a voe skignet er skinwel d'an 29 a viz Ebrel 1979.\nPennad spisoc'h gweletListenn lodennoù Battlestar Galactica (stirad skinwel 1978) ha Galactica 1980\nGalactica 1980[kemmañ | kemmañ ar vammenn]\nPennad spisoc'h gwelet: Galactica 1980\nDiskar-amzer 1979, pennoù bras ABC o deus un emvod gant krouer Battlestar Galactica Glen A. Larson gant ar soñj adlañsañ ar stirad skinwel. Ezhomm e oa un diaz all d'an istor evit desach an arvesterien, setu ma voe dibabet e errufe ar flodad listri-egor trevadennel d'an devezh-ha-hiziv war ar voulenn Zouar. Ur film nevez stumm skinwel a voe produet anvet Galactica 1980. Ur wech c'hoazh e voe choazet da zerc'hel ur stumm sizhuniek d'ar stirad Battlestar Galactica. Kroget e oa mat an traoù, siwazh an arvesterien ne voent ket niverus a-walc'h ha lammet e voe ar stirad goude dek lodenn nemetken.\nGant ar stirad-se bloavezh 1980 heuliad/adsevel d'ar stirad orin, ar flodad trevadennel a gav ar voulenn Zouar ha goude-se a zifenn an Douar rak ar re Cylons. Ar stirad-se a voe ur c'hwitadenn brim dre meur a abeg met ar vank a arc'hant a voe an hinni pennañ: adimplij tammoù eus ar stirad kozh, adimplij tammoù eus ar film e-pad kren-douar an Universal Studios e 1974 evit ur sekañs tagadenn gant ar re Cylon.\nUr skrivañ lezirek hag ur choaz a prantad fall evit ar skignañ (sul goude merenn, ur prantad implijet evit programmoù tuet gant an deskiñ d'ar familhioù, hag ouzhpenn-se war prantad ar c'heleier). ar stirad skinwel a oa bet rediet da vont ivez gant hent obererezhioù feuls gwanaet, ha gant ul lodenn deskadurezh kement en obererezhioù taolennet evit gant ar c'homzoù.\nAdsav 2003[kemmañ | kemmañ ar vammenn]\nministirad skinwel[kemmañ | kemmañ ar vammenn]\nPennad spisoc'h: Battlestar Galactica (ministirad)\nEn desped d'ar strivoù evit adlañs ar stirad dre ar bloavezhioù n'eus ket unan anezho a reas berzh betek ma vefe un adsevel e 2003 d'ar stirad diazez gant Universal Television. Gant an anv Battlestar Galactica, e voe roet lañs d'ur stirad adsavet gant ur stumm ministirad teir eurvezh. Implijet gant ar chadenn Sci-Fi Channel, ar skrivagner filmoù ha skinwel Ronald D. Moore harpet gant ar produer David Eick a gavas an tu d'en ober gant berzh bras. An aktour brudet hag enoret Edward James Olmos a voe choazet evit rol ar c'homandant Adama, Mary McDonnell evit ar brezidantez Laura Roslin. Starbuck ha Boomera oa merc'hed a-benn bremañ, c'hoariet gant Katee Sackhoff ha Grace Park. Aktourien mailh all a voe kemeret evel Jamie Bamber (Kabiten Apollo), James Callis (Doktor Gaius Baltar), ha Tricia Helfer evit rol ur Cylon anvet Niverenn C'hwec'h. Ar ministirad a reas berzh mat evit ar chadenn Sci-Fi Channel betek reiñ ar c'hoant dezho da sevel ur stirad sizhuniel nevez Battlestar Galactica.\nAr stirad adsavet[kemmañ | kemmañ ar vammenn]\nPajenn pennañ: Battlestar Galactica (stirad skinwel 2004)\nDa welet ivez: Listenn lodennoù Battlestar Galactica (stirad skinwel 2004)\nAr stirad skinwel nevez a oa bet kenproduet gant ar chadenn skinwel Saoz Sky Television, ha skignet da gentañ er Rouantelezh-Unanet war ar chadenn koskor Sky1 satellite channel e miz Here 2004. Ar stirad a voe skignet goude-se e Norzh-Amerika war ar chadenn Sci-Fi Channel e miz Genver 2005. O kenderc'hel lec'h ma oa bet paouezet ar gaoz gant ar ministirad, an holl aktourien a zistroas d'o roll. Un toullad tudennoù nevez a voe ouzhpennet, ha Richard Hatch, a c'hoarias rol ar c'habtien Apollo er stirad Battlestar Galactica 1978, a zistroas met o c'hoari an dudenn Tom Zarek, ur sponter politikel a zeuio da vezañ ezel d'ar gouarnamant trevadennel.\nAdtapet diwar « https://br.wikipedia.org/w/index.php?title=Battlestar_Galactica&oldid=1960707 »\nSkiant-faltazi er skinwel


Kartada - Wikipedia\n(Adkaset eus Kartago)\nDismantroù kouronkva Antoninus, eus ar marevezh roman\nPenn barvek un den e gwer, a zo e mirdi al Louvre, e Pariz\nKartada (diwar ar fenikianeg Qart-ḥadašt a dalvez "Kêr nevez", da lâret eo Tir nevez) pe Kartago(Daveoù a vank), diwar al latin Carthago, eo anv ur geoded dezhi 3000 bloaz e pleg-mor Tuniz. Savet e oa un drevadenn fenikian eus |Tir eno en Henamzer. Hiziv ez eo ur bannlev eus Tuniz, kêr-benn Tunizia, enni 20 715 annezad e 2004.\nAr c'hentañ sevenadur a vleunias er geoded hag en dachenn a oa dindan e levezon zo anvet sevenadur Kartada pe sevenadur punek. Dont a ra an anv-gwan punek eus an anv-gwan latin poenicus pe punicus a zeu eus Poenus, an anv a roe ar Romaned d'an enebourien-se, abalamour ma oa bet diazezet Kartada gant Fenikianed (Phoenices). Edo kêr Kartada e reter Lenn Tuniz, en tu all da greiskêr Tuniz. Hervez an istorourien c'hresian e oa savet gant trevadennerien fenikian eus Tir renet gant ar rouanez Elisa a oa advadezet (rouanez Dido) en Aeneis Virgilius. Dont a reas da vezañ ur geoded vras pinvidik hag ur galloud bras eus kornôg ar Mor kreizdouar. Keveziñ hag enebiñ a reas gant ar c'heodeoù gresian, Sirakuza, ha diwezhatoc'h gant Roma.\nAloubadeg Italia gant armeoù Kartada renet gant Hannibal e-doug an Eil brezel punek a c'hourdrouzas amzer da zont Roma, dreist-holl goude Emgann Canna. Koulskoude ez eo Kartada a oa faezhet en diwezh hag en em gavout a reas he Stad en he gwanañ goude faezhidigezh Hannibal en Emgann Zama e 202 kent J.-K.. Goude an Trede brezel punek e oa distrujet ar geoded gant ar Romaned e 146 kent J.-K.. Koulskoude e oa adsavet gant ar Romaned hag e teuas da vezañ pedervet keoded vrasañ an Impalaeriezh roman. Diwezhatoc'h e voe kêr-benn rouantelezh berrbad ar Vandaled. Kemeret en-dro gant Impalaeriezh roman ar Reter e chomas unan eus ar c'heodedoù roman brasañ a-raok bezañ distrujet gant an Arabed e-pad an aloubadegoù muzulman, e 698.\n3.1 Savidigezh Kartada\n3.2 Republik Kartada\nDont a ra hec'h anv eus ar Fenikianeg Qart-ḥadašt (diskrivadenn vrezhonekaet: Kart C'hadacht) pe Qrthdst, a dalvez Kêr nevez. E gresianeg e lavarer Καρχηδών (Karc'hēdōn), etruskeg *Carθaza, en arabeg قرطاج pe قرطاجة, Qarṭāj, hag e latin Carthago. E Berbereg ez eo anvet ⴽⴰⵔⵜⴰⵊⴻ Kartajen.\nTopografiezh[kemmañ | kemmañ ar vammenn]\nGwell eus al lec'h ma oa savet Kartada (EO-1)\nSavet e oa Kartada war ur beg-douar gant digoroù war ar mor en norzh hag er su. Al lec'h m'edo savet ar geoded a rae anezhi mestrez ar c'henwerzh etre kornôg ha reter ar Mor Kreizdouar. Holl ar bigi a dreuze ar mor a rank tremen etre Sikilia hag aod Afrika, e lec'h m'eo Kartada, alese he galloud hag he levezon vras.\nDiv vorlenn a oa savet e-barzh ar geoded, unan da zegemer morlu bras Kartadaiz, ennañ betek 220 lestr brezel, hag eben evit ar porzh kenwerzh. Diwallet e oa ar porzhioù gant pep a dour mogeriet.\nMogerioù-kreñv bras he doa ar geoded, dezhe 37 kilometr hed, hiroc'h evit e kêrioù all eus an hevelep ment. Edo ar pep brasañ eus ar mogerioù en aod. Mestroni Kartada war vor a vire ouzh an enebourien a dagañ anezhi diwar ar mor. Ar 4 pe 4,8 kilometr mogerioù-difenn ledan-kenañ a stanke ar strizh-douar er c'hornôg ha den ne zeuas a-benn da dremen a-dreuz dezhe.\nUr pikol nekropolenn he doa ar geoded, marc'hadoù, temploù, ur savadur evit ar sened, tourioù hag ur c'hoarivaha rannet e oa e peder zachenn annez. E-kreiz ar geoded dre vras edo ur wikadell uhel anvet ar Birsa.\nKartada a oa unan eus ar c'heodedoù brasañ eus ar bed hellenadek (lod a soñj ne oa ken Aleksandria a oa brasoc'h)(Daveoù a vank).\nKartenn eus ar geoded punek.\nArvarus eo studi istor Kartada. Abalamour ma oa distrujet he sevenadur hag he skridoù gant ar Romaned e fin an Trede brezel punek ne chom nemet nebeut a vammennoù kartadat war-eeun. Daoust ma'z eus un nebeud troididigezhioù kozh eus testennoù punek e gresianeg pe e latin, hag enskrivadurioù dizoloet war savadurioù pe monumantoù eus Norzh Afrika, ez eo istorourien c'hresian pe roman zo ar memmennoù pennañ, en o zouez Titus Livius, Polibios, Appianus, Cornelius Nepos, Silius Italicus, Ploutarc'hos, Dio Cassius, hag Herodotos. Ar skrivagnerien-se a oa eus pobloù a geveze, hag alies a vrezele, gant Kartada. Keveziñ a rae ar c'heodedoù gresian ganti evit mestroni Sikilia, hag ar Romaned a stourmas e tri brezel a-enep Kartada. N'eo ket souezhus e vefe leun o skridoù a enebiezh ouzh Kartadaiz. Un nebeud skrivagnerien c'hresian o deus bet ur sell a-du war Gartada met kollet eo bet o oberennoù.\nSavidigezh Kartada[kemmañ | kemmañ ar vammenn]\nSavet e voe ar geoded e 814 kent JK gant trevadennerien fenikian eus keoded Tir a gasas gante doue o c'heoded orin : an doue Melkart. Hervez ar vojenn e vije bet savet ar geoded gant ar rouanez Didon (pe Elisa, pe Elisar) a oa tec'het eus he bro c'henidik abalamour ma oa bet drouklazhet he gwaz gant he breur yaouankañ Pumayyaton, roue Tir. Un niver a vojennoù zo bet miret deomp gant al lennegezhioù latin ha gresianek.\nRepublik Kartada[kemmañ | kemmañ ar vammenn]\nAn dachenn dalc'het gant Kartada e deroù an IIIde kantved kent J.-K.\nRepublik Kartada a zo bet unan eus ar re o deus bet ar vuhez hirañ hag unana eus ar Stadoù brasañ eus ar Mor Kreizdouar he doa. Pa oa en he barr e rene 300 keoded all en-dro da gornôg ar mor-se.\nE deroù ar Vvet kantved kent J.K. e oa deuet ar geoded da vezañ kreizenn ar genwerzh e kornôg ar Mor Kreizdouar hag e talc'has ar roll-se betek he diskar gant ar Republik roman. E 509 kent JK e oa sinet ur skrid-emglev etre Kartada ha Roma a ranne etrezo ar broioù a oa dindan o levezon pe e lec'h ma c'hallent ober kenwerzh. Diskouez a ra dimp e oa Sikilia ha Sardinia dindan beli Kartada dija.\nStaget e oa bet ar pep brasañ eus an trevadennoù fenikian kozh ouzh he zachenn, da skouer Hadrumetum, Utica ha Kerkouane. Sujañ a reas ivez ar meuriadoù libian hag e tiazezas e veli war holl aodoù Afrika an Hanternoz adalek Maroko a-vremañ betek bevennoù Egipt. Astenn a reas ivez he galloud er Mor Kreizdouar o lakaat en he dalc'h Sardinia, Malta, an inizi Balear ha hanterenn gornôg Sikilia. Savet e oa bet ganti trevadennoù a-bouez war aodoù Iberia ivez.\nListenn rouaned Kartago\n↑ E Geriadur brezhoneg-galleg R. Hemon, 1993, p 428 ; Geriadur galleg-brezhoneg R. Hemon ha R. Huon, 1974, p 400 ; F. Vallée, Grand dictionnaire français-breton, Kartadha\n↑ Annales, 1908. p.253.\n↑ Karthaj e Bue ar Zent, 1912, p. 177\n↑ Jongeling, K. (2005). The Neo-Punic Inscriptions and Coin Legends. University of Leiden. Kavet : 14 a viz Ebrel 2006.\n↑ Carthage gant B. H. Warmington p11\n↑ Herodotos, V2. 165–7\n↑ Polibios, Istor ar bed : 1.7–1.60\nAdtapet diwar « https://br.wikipedia.org/w/index.php?title=Kartada&oldid=1970584 »


Elinor de Montfort - Wikipedia\nElinor de Montfort (hervez an doare kembraek), pe Eleanor de Montfort (hervez an doare saoznek), ganet e 1252 ha marvet d'an 19 a viz Mezheven 1282, a oa merc'h da Simon de Montfort, 6vet kont Leicester hag Eleanor Bro-Saoz. Anv he mamm he devoa eta, hag anv he mamm-guñv Eleanora Akitania.\n2 Dimezet da Llywelyn ap Gruffydd\n3 Prizoniet gant Edward Iañ\n4 Plac'h dimezet\nHe zud-kozh a-berzh mamm e oa ar roue Yann Dizouar hag e bried kenrouanez Izabel Angoulême. He eontred e oa Herri III Bro-Saoz ha Richard, 1añ kont Kernev-Veur. He moerebed e oa Janed Bro-Saoz, rouanez Bro-Skos, hag Izabel Bro-Saoz, ha Janed Bro-Saoz, priñsez Kembre.\nPa oa Eleanor en he zrizek vloaz e voe lazhet he zad Simon hag he breur Henry en emgann Evesham d'ar 4 a viz Eost 1265. Hervez ar gronikourien Nicholas Trivet, William Rishanger ha re all, e oa bet graet emglev etre Simon ha Llywelyn ap Gruffudd, ha Llywelyn hag Eleanor a oa da zimeziñ an eil d'egile. Goude marv Simon e rankas e diegezh tec'hel diouzh Bro-Saoz : mont a reas an div Eleanor, ar vamm hag ar verc'h, da leandi dominikan Montargis, e Bro-C'hall, a oa bet savet gant an tiegezh Montfort.\nDimezet da Llywelyn ap Gruffydd[kemmañ | kemmañ ar vammenn]\nMervel a reas ar gontez Eleanor e nevezamzer 1275, ha prestik goude e timezas Llywelyn ap Gruffudd, Priñs Kembre, hag Eleanor de Montfort, dre hanterouriezh (per nuncios) per verba de presenti dirak testoù.\nPrizoniet gant Edward Iañ[kemmañ | kemmañ ar vammenn]\nEleanor a reas ar veaj war vor eus Bro-C'hall da hanternoz Kembre, hep tremen dre Vro-Saoz. Met pa oa an daou lestr a zouge Eleanor, he breur Amaury hag o c'hoskor, o tremen dirak aod kreisteiz Bro-Saoz e voent prizoniet gant moraerien eus porzh Bristol, er-maez da Inizi Sillan. C'hwec'h den, a anaver o anvioù, ha moraerien pevar lestr eus Bristol, a voe trugarekaet gant 220 mark (Calendar Patent Rolls, 1272-81, 161; PRO Liberate Rolls C62). 'Thomas Larchdeacon', 'Thomas an Arc'hdiagon', an hini en devoa aozet an afer evit he c'henderv Edward Iañ a resevas £20 e miz Mae 1276, war urzh ar roue, eus dorn sheriff Kernev-Veur. (Calendar of Close Rolls, 1272-79, 292).\nEleanor a voe kaset dre vor da Vristol, ha prizoniet e Kastell Windsor e-pad tri bloaz (PRO: Liberate Rolls, C62/ 52). E 1278, goude sinet Emglev Aberconwy, e voe lezet da vont.\nPlac'h dimezet[kemmañ | kemmañ ar vammenn]\nEleanor ha Llywelyn a voe dimezet (secundum formam ecclesie) dirak dor an iliz-veur, hervez ar c'hiz, e Worcester, e Bro-Saoz, da zeiz Sant Edward, e 1278; ar roue Edward a roas d'ar plac'h nevez, keniterv dezhañ, hag a baeas ar banvez. A-raok an oferenn eured e talc'has Edward war Llywelyn evit ober dezhañ lakaat e siell d'ur c'hemm en emglev o devoa graet a-raok.\nGoude al lid e teuas Eleanor da vezañ anavezet en ofisiel evel Princess of Wales and Lady of Snowdon. (see Calendar of Patent Rolls, 1272-81, 306; CPR, 1281-92, 11; Calendar of Ancient Correspondence, 75-76; Foedera I, ii, 576, 584, 587).\nMervel a reas Eleanor er gwentloù d'an 19 a viz Mezheven 1282 (see The chronicle of Bury St Edmunds, 74-76) en he falez e Garth Celyn, Aber Garth Celyn en arvor Gwynedd; kaset e voe he c'horf dre al Lafan Sands da leandi fransiskan Llanfaes, (Brut y Tywysogion, Peniarth MS20, 223; Peniarth MS20Tr, 117) a oa bet savet en Enez Mon gant Llywelyn Fawr, tad-kozh Llywelyn ap Gruffudd, en eñvor d'e wreg Siwan.\nLazhet e voe Llywelyn d'an 11 a viz Kerzu 1282: eñ an hini a vez graet Llywelyn Ein Llyw Olaf anezhañ). E verc'h Gwenllian, a voe prizoniet bloaz goude gant armeoù Edward Iañ, ha kaset da brioldi Sempringham, e Lincolnshire, e Bro-Saoz, ma varvas da 50 vloaz tremenet.\nAdtapet diwar « https://br.wikipedia.org/w/index.php?title=Elinor_de_Montfort&oldid=1952177 »


Pajenn:Morvan - Buez ar Zent, 1894.djvu/42 - Wikimammenn\nPajenn:Morvan - Buez ar Zent, 1894.djvu/42\n13 a C’henver\nsantez veronik a vinasko\n« — Me zo krenv aoualc’h ; pec’hed em befe o chom heb ober ar pez a zo em galloud ; red e d’inn labourat keit ha ma vezinn enn oad. »\nEvelato ne felle d’ezhi ober morse netra heb asant he zuperiorezed. C’hoant e devoa bet da zevel mintinoc’h eged ar re all evit kaout muioc’h a amzer da bedi. Mes n’e devoue ket a gounje, ha dioc’htu e sentaz. Ober a rea laouen ha var ann heur kement tra a veze gourc’hemennet d’ezhi. Epad meur a vloaz e oue karget da rei boued d’ar ier ha da deuler evez anezho; al labour-ze a garie kalz abalamour ma roe tro d’ezhi da veza he-unan gant Doue.\nMar d’oa braz humilite ar zantez-ma, he spered a binijenn a ioa ker braz all. Eunn eston eo sonjal pegen nebeut e tebre. Aliez e iune divar bara ha dour, hag avechou zoken ne zebre tamm hed ann deiz, dreist holl pa veze bet o kommunia. He guele a ioa eur guele reun gant eul linser var c’horre. He c’haloun a ioa ken tomm e kenver Doue ma ne gave ket d’ezhi e devije great morse aoualc’h evithan.\nSetu aze ar vuez a renaz Veronik epad tregont vloaz e kouent leanezed sant Aogustin e Milan. Epad ann amzer-ze, e devoue digant Doue grasou dreist-ordinal, evel ar c’hras da velet ar Mabik Jezuz var ann aoter dindan furm eur bugel, ar c’hras da velet aliez ar Verc’hez Vari hag ann elez, ha meur a c’hras all ker burzuduz hag ar re-ze pe vurzudusoc’h c’hoaz.\nSkoet e oue erfin gant eur c’hlenved hag a zalc’haz anezhi c’houec’h miz var he guele ha mervel a eure leun a veritou er bloaz 1497, d’ann oad a zaou vloaz hag hanter-kant. Goude he maro, Doue a ziskleriaz he zantelez dre eunn niver braz a viraklou.\nSantez Veronik e deuz karet ato ar bedenn hag al labour, kouls er gear evel er gouent ; ato eo bet humbl, sentuz, devot, leun a garantez evit Doue hag evit he nesa. Setu perak e deuz bet digant Doue kement a c’hrasou epad he buez, hag e deuz brema eur renk huel er Baradoz. Grit eveldhi hervez ho stad hag ho kalloud, hag o pezo ive eur gurunenn gaer ebarz enn Env.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/42&oldid=137626 »


Hosea (profed) - Wikipedia\n(Adkaset eus Hoshea)\nAr profed Hosea, kizellet gant Aleijadinho dirak iliz santual Jezuz Matosinhos e Congonhas, Minas Gerais, Brazil.\nHosea pe Hoshea, pe Ose, (en hebraeg: הושֵעַ, Hoše'a, da lavarout eo Savete !) a zo ur profed eus ar Bibl, unan eus an daouzek den a anver profeded vihan, en VIIIvet kantved kent JK. Savet en deus Levr Hosea, unan eus levrioù an Testamant Kozh.\nBevet en doa e Rouantelezh Israel da vare Yarovam II, d'ar memes mare ha Yeshaia ha Mic'ha eta. Prezegenniñ a reas war-dro ar bloavezhioù 750-730 kent JK. Ar pep brasañ eus e lavaroù a sell ouzh Rouantelelezh Israel anvet ivez Efraim. Ne veneg morse Jeruzalem ha Sion.\nLevezonet e vefe bet e breder a-zivout darempredoù Doue gant Israel gant e vuhez personel rak dimezet oa gant ur vaouez difeal, war urzh Doue. War veno burutellerien zo e vefe arouezel dimeziñ Hoshea ha nann gwirion... Sellet e vez outañ evel profed trugarez, teneridigezh ha madelezh Doue.\n↑ hervez troidigezh An Tour-Tan levrenn 3 ar Bibl, 1983, p195\n↑ Troidigezh ar Bibl protestant, 1897\n↑ Ho 1,2\nAdtapet diwar « https://br.wikipedia.org/w/index.php?title=Hosea_(profed)&oldid=1923788 »


Roger Wittevrongel Blankenberge, Flandrez, Belgia, ganet d'an 23 a viz Ebrel 1933 a zo livour, tresour ha grafist dreistgwirvoudel flandrezat.\nStudiet en deus Roger Wittevrongel e Gand, en Akademiezh Roueel an arzoù-kaer (1953-1956), en ur heuliañ er memes mare ur stummadur kelenner war an arzoù plastik e skol-vistri ar Stad (1954-1956), dindan renerezh Octave Landuyt.\nEtre 1956 ha 1971 e kelennas an arzoù plastik e skol grenn ar Stad e Gand. Diwezhatoc'h e voe kelenner dour-kreñv, tresañ ha maendresañ e Akademiezh Roueel an arzoù-kaer e Gand betek tizhout ar garg a Gelenner a enor e 1997.\nE 1954 e heulias aergelc'h Octave Landuyt, met difetisoc'h, gant un oberenn troet war an distruj hag ar pennoù anevaled. E-tro 1964 e livas muioc'h-mui taolennoù-skeudenniñ, gant kenaozioù o strollañ alies tisaverezh kinklet gant plantoù, maouezed noazh ha danvez da livañ pe dresañ tro-dro. Er bloavezhioù 1970 e labouras war ar gwirvoudelezh, o tresañ resis-kenañ ar bed gwelus. Resteurel a reas en un doare kazi difetis sujedoù ordinal dreist-holl, maouezed ha diabarzh an tiegezh. En e oberennoù e pouez kalz war al liamm etre Mab-den hag ar gwirvoud hewel. N'eo ket tre dre e deknik peurvat e lak an arvester en entremar, met kentoc'h gant ar goulenn savet gantañ war bezañs an traoù.\nRoger Wittevrongel a aozas diskouezadegoù adalek 1954 e Belgia, lzelvroioù, Bro-C'hall, Breizh-Veur, Italia, Suis, Alamagn, Sveden, Maroko, Tunizia, Afrika ar Su, Brazil, Japan, SUA, Kanada ha Taiwan.\nMeneg« Priz al liverezh yaouank belgiat » e 1958, 1960, 1963\n«Priz rannvroel liverezh Flandrez ar c'hornôg » e 1960\n«Priz ar vurutelladenn » e 1979 ha 1981\n«Priz E. Van Marcke » e 1981\n«Priz ar stad a gurun ar vicher a arzour » e 1984\nHiziv an deiz emañ ar Belgiad o chom e Bachte-Maria-Leerne, war al Lys, e-kichen Gand, e rannvro Flandrez ar Reter.\nAdtapet diwar « https://br.wikipedia.org/w/index.php?title=Roger_Wittevrongel&oldid=1767437 »\nKemmoù diwezhañ degaset d'ar bajenn-mañ d'an 1 Gwe 2017, da 11:52.


mai 2010 : Tous les messages - Studi : enseigner le breton et en breton\nDigemer mad war ar blogEvid ar wech kenta, ez eus muioh evid 13 000 a skolidi er hlasou diouyezeg, pe e vefe reou Diwan, reou an deskadurez publik pe reou ar skoliou prevez. E miz gwengolo diweza, eo bet kresket an niver a skolidi muioh evid er bloaveziou a-raog. Daoust da ze, n'eo ket bet kresket kement ha ma ree eun toullad bloaveziou 'zo.Eun doare all a zo da studial brezoneg en eil derez, eo dibab an opsion. War-dro 5 000 a skolidi a ra an dibab-se. Med nebeutoh-nebeuta emaint. Ha nebeud-tre a vugale a vez e peb klas.Kalz a... [Lire la suite]\nPosté par Fanch Broudic à 10:43 - E brezoneg - Permalien [#]


Guirionéeu ag er Religion/Chapistr 98 - Wikimammenn\nGuirionéeu ag er Religion/Chapistr 98\n◄ Er respet e zeli mab-dén en devout aveit-hou é hunan. Er respet e zeli mab-dén d’é inean. Ol er péh e zou én-amb e ra d’emb d’hanàouèt reih ha splan é hès un Doué. ►\nCHAPISTR TRIHUÉH HA PUAR-UIGUÊND.\ner respet e zeli mab-dén d’é inean.\nMar dé deliet d’hur horv, tennet a zoar hag a fang, quement a respet, rac mé ma crouéet doh limage corv adorabl un Dén-Doué, guet a inour open e zou deliet d’hun inean péhani e zou crouéet doh limage en Eutru Doué ! Ya, hun inean e zou limage en Eutru Doué. Ean e hras el lonnèd hag en amprehonnèd ag en doar, peb-unan revé é sort, e lar er Scritur ; ean e laras nezé : groamb mab-dén doh hul limage hag havaledigueah.\nÉ léh hum sehuel trema Doué eid hanàouèt en havaledigueah en dès mab-dén guet é Grouéour, en dud a bligeadur hag hemb fé e ziscoa en izeldæt ag ou santimanteu, a pe ne sellant nameit doh en havaledigueah ou dès guet el lonnèd, ha rac-cé é tant de ben a gredein en ou dès un inean ag er memb sort guet en oursèd hag er moh. Ni e lausq er monstrèd-cé, en dud-cé a bligeadurieu méhus, péré e hra disinour mab-dén, ér rang é péhani en hum laquant.\nNitra ne zeliehé hul lacat de vout perhuéhoh ha rein souéh t’emb, eid en daremprèd hag en havaledigueah en dès hun inean guet Doué hé Hrouéour.\nDoué en dès buhé, hun inean en dès hi ehué ; Doué en dès antandemant, hun inean en dès-ean ehué ; Doué e zou ur spered, hag hun inean e zou ehué ; Doué e zou a ol viscoah, hag hun inean ne varhuou jamæs. Hun inean n’en dé quet hemb quin labour en Eutru Doué, merh en Eutru Doué, hi e zou é limage, ur splandérennig ag é hloër, en œvr ag é ol-buissance. Ha hoah n’en dé azé nameit brauité naturel en inean, hag e zou querclous d’er béherion èl d’er ré just ; hà petra vehé, a pe vehé guellet discoein bràuité en inean-zé ér stad a hræce, ha pinhuiq a drezolieu hemb pris en nean ? Bràuité quer caër, ma n’en dé splandér en hiaul hag er stirèd nameit tihoeldæt étal d’hi. Un inean hag hi e zou é græce Doué, en Eutru Doué hum ra dehi, e chom guet-hi ; bràuité Doué memb e zischen én-hi : ha nezé, en inean-zé e zou pinhuiq a vadeu Doué memb, santel a santeleah un Doué, just a justice en Eutru Doué, ha, revé conzeu er Spered-Santel, lodêc, laret vehé, é natur en Eutru Doué. Péh inour, péb rang ihuel-é hani un inean e zoug èl-cé én-hi er mercheu a havaledigueah Doué ! N’ancoéhet jamæs en ihueldæt ag hé rang, er vrastæt ag hé noblance, hag inouret hou Crouéour dré en dinérdæt ag hou santimanteu. O inean ! prenet dré hoaid un Doué, e lar un Tad santel ag en Ilis, carguet a souéh, ô inean ! hum sàuet drest en doar ha drest squêndeu er horv ! Attercet un Doué Salvér, sellet erhat é labourieu, é huis, é houlieu, é dourmanteu, é hoaid hag é varhue ; chetu er bris ag hou ç’inean, chetu er péh hi dès coustet hag er péh e talh dirac deulegad Doué memb. Attercet un Doué é souffrein, un Doué én angoni, un Doué é verhuel. Doué santel ! petra e verche d’emb-ni er goulieu-cé a béré é oh goleit, en dareu-cé péré e scùillet, er goaid-cé guet péhani é oh ol ruet ? Ean e rescondou d’oh dré vouéh er goaid-cé, péhani hum sàu trema en nean, nepas èl hani Abel eit goulen vangeance, mæs èl goaid en Oén eit gounit d’emb er pardon ; ean e larou d’emb é ma hennéh-é er bris ha rançon hun inean, ha dirac é zeulegad é ma nehi bet cavet précius erhoalh eit bout prenet quer kir.\nArlerh er péh e zamb a larèt, red-é enta credein penaus hun inean e dalhue hilleih open eid en ol madeu ag en doar, ha penaus er hol ag un inean hemb quin e zou brassoh col eid a pe vehé dismantet ol er bed-men abéh ; jugeamb a stad inourabl en inean dré hani en Ælèd. Un sel e zou un dra quer parfæt, m’en dé ol er péh e huélamb ar en doar hag ér firmamant, comparaget doh un sel, bihannoh eid ur hrénen peudr comparaget doh en hiaul. Neoah hun inean ne zistérra quet calz dirac en Ælèd, emé er Scritur, hag én nean, hi e huélou Doué, hi e zei de vout havaloh doh Doué, e lar sant Yehan.\nDeustou péh quer parfæt-é en Ælèd, Doué en dès gourheménet dehai quemér sourci ag hun inean, quer câret èl mei nehi guet-hou, ha n’en dès chet hanni hemb n’en dès ur prince ag en nean doh hi goarn.\nEn diaui, eit tantein hur Salvér, e gueniguas dehou ol er ranteleaheu ag er bed ; er péh e zisco penaus é ma quer jalous a vrauité hag a bris un inean, ma rehé, a pe vehé én é bouvoër, en ol ranteleaheu ag er bed eid en dout un inean hemb quin. N’en dé un dra méhus, e lar un Tad santel ag en llis, ma hrehemb-ni bihannoh a istim ag hun inean eit ne hra en diaul ?\nHun inean e zou ag ur bris quer bras, ma n’en dès chet un Doué ol-buissant credet gobér rai é tégass é Vab ar en doar eid hi salvein. Ha ne vezé bet meit un dén ar en doar, é inean, e lar sant Yehan Chrysostôm, e zou quer précius, m’en devehé un Doué hum hroeit dén hemb arvar erbet eit rein é vuhè eit-hi. Hag é vehé inean en distérran ag en dud vehé, hé Hrouéour en dès doh-t-hi ur garanté vras. Mar en dès en inean-cé dougeance Doué, ha ma hoarn é lezen santel én hé halon, en Eutru Doué e zistrugehé quêntoh en doar hag en nean eid hi lezel d’hum gol, rac m’en dint rah bihan tra comparaget doh un inean.\nEn nean n’en dès coustet de Zoué meit ur gonz ; mæs hun inean en dès coustet de Zoué é Vab ; coustet hi dès de Vab Doué é hoaid hag é vuhé ; tallein e hra enta, laret-vehé, quement èl en Eutru Doué ean-memb, a p’en dé gùir é tall quement èl m’hi dès coustet. O corv ! e lar sant Bernard, péh un inour aveid oh logein un inean, bihuein un trezol quer caër ! Rantet dehi en ol inour e zeliet.\nA p’hou pehé bet chairret, én ur præst, goaid hur Salvér, a pe varhué ar er groéz, na perhuéhet, na guet brasset respet en hou pehé-hui goarnet mad er goaid adorabl-zé ? Hà hui e zeli hou pout bihannoh a sourci eit goarn hou ç’inean, eid a hoarn goaid Jesus-Chrouist, a p’en dé gùir en en dès istimet mui hou ç’inean eid é hoaid prop. A houdé ma mès hanàuet é ma bet me inean prenet dré hoaid un Doué, e laré sant Augustin, en e mès er résolution ferm d’hi goarn, ha de zihoal ag hi gùerhein jamæs d’en diaul dré er péhèd.\nHou ç’inean n’en dé quet t’oh, mæs d’en Eutru Doué quéntoh eid oh-hui ; un trezol-é a béhani en en dès hou carguet de rantein cont dehou ; goarnet-hi èl er bris a hoaid Jesus-Chrouist ; goarnet-hi aveid oh-hui-memb ; mar hi hollet, é vou collet rah aveid oh.\n1° Ya, red-é ma salvein me inean, coustéèt e goustou. — 2° Aveid hum zoug a galon de guement-cé, m’em bou chonge de bep termén penaus é ma limage en Eutru Doué ; penaus é tosta d’en Ælèd dré hé bràuité ; penaus en hi dès ur prince ag en nean aveid hi goarn ; penaus Jesus-Chrouist en dès scùillet é hoaid eid hi frenein, ha penaus é rantein cont a nehi de Zoué, de béhani é ma eit birhuiquin. — Men Doué, groeit-t’ein hanàouèt ol er bris a me inean, ha crihueit-mé ér résolulion e mès queméret d’hi salvein eid un éternité.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_98&oldid=91001 »


Eil quevren - Ar pevare Chabistr - Wikimammenn\nEil quevren - Ar pevare Chabistr\nYouen-Yan-Lois Derrien, 1779-1792 (?) (p. 90-91)\n◄ An trede Chabistr. Var an invocation pehini eo an eil poent eus ar breparation Ar pevare Chabistr. Var ar proposition eus ar Mister pehini eo an trede fouent eus ar breparation Ar pempet Chabistr. Var ar gonsideration, pehini eo an eil quevren eus ar veditation ►\nVar ar broposition eus ar Myster, pehini eo an trede fouent eus ar breparation.\nGOude an daou bouent ordinal-mâ eus ar Veditation, ez eus un trede pehini ne de quet commun da bep seurt meditationou, darn er galv representation eus al leac’h, ha darn all, quentel interieur : mæs ne de quen tra nemet proposi d’hon imagination ar c’horf eus ar Myster pehini a fell deomp da vedita, evel pa er guellomp en effet visiblamant en hor presanç. Dre exempl mar fell deoc’h medita hor Salver er Groas, en em imaginot penaus emaouc’h var menez Calvar, hac e velit quement a oue great ha lavaret eno d’an deiz eus e Bassion : pe mar quirit, rac ar memes tra eo, en em imaginot penaus eo eleac’h ma emaouc’h memes eo e crucifiet hor Salver er fæçon ma en discrif an Evangelistet. Toudememes a reot pa veditot var ho maro, evel ma em eus èn merquet er veditation pehini a so dresset diaraoc var ar sujet-se, hac ive pa veditot var an Ifern ha var an hevelep Mysteriou-se oll, eleac’h ma ze quistion eus a draou visibl ha sansibl : rac evit ar Mysteriou all eus ar c’hrandeur a Zoue, eus an excellanç eus ar vertuziou, eus ar fin p’evit hini ez omp crouet, pere a so traou invisibl, ne de quet quistion d’en em servichout eus an seurt imagination-mâ : guir eo, ec’hal-léur ervat implija un hevelediguez hac ur gomparæson bennâc evit sicour ouz ar gonsideration ; mæs an drase a so dificil bras da rancontr ; ha ne fell din treti gueneoc’h nemet simpla ma ze possibl, en hevelep fæçon ne vezo quet ho speret cals ambarasset oc’h inventi imaginationou.\nDre voyen an imagination-se e ranfermomp hor speret er Myster pehini a fell deomp da vedita, evit na daï quet da redec ha tum’ha tuont, ec’his ma vez ranfermet ul labouç en ur gaouet. Ur re bennâc a lavaro deoc’h cousgoude penaus e quenver en em represanti ar Mysteriou-se, ez e cals guell songeal enno simplamant dre ar feiz, hac o c’honceo spirituelamant hepquen, pe-autramant consideri penaus e tremen an traou-se en ho speret propr ; hoguen an dra-se a so re subtil evit nep so c’hoaz o commanç ober oræson, ha quenavezo Doue d’ho tiorren hueloc’h, e ven avis deoc’h, Philotee d’en em zerc’hel en draouyen isel pehini a zisquezàn deoc’h.\nAdtapet diwar « https://br.wikisource.org/w/index.php?title=Eil_quevren_-_Ar_pevare_Chabistr&oldid=122725 »


Buhez ar Sent/1894/Remon Pennafort - Wikimammenn\nBuhez ar Sent/1894/Remon Pennafort\n◄ Skolastik Remon Pennafort Janned a Valoa ►\nan unnekved devez a viz c’houevrer\nSANT REMON PENNAFORT, EUZ A URS SANT DOMINIK\nRemon a ioa ganet er C’hatalogn, e Spagn, a dud a lignez huel. Douget oa d’ar vertuz azalek he vugaleach, ha pa oue echu he studi ganthan, ec’h en em lakeaz he-unan da ober skol d’ar re all evit netra. Goudeze ez eaz da zeski al lezennou da skolach braz Bologn, enn Itali, hag a benn eunn nebeut bloaveziou e oue hanvet da rejant er skolach-se. Mes eskop Barseloonn, oc’h anaout he virit hag he vouiziegez, her pedaz da zistrei d’ar Spagn. Eno e oue great chaloni, hag er garg-ma e servichaz da skouer d’ann holl dre he aked da zont d’ann offis, dre he garantez evit ar beorien ha dre he zevotion evit ar Verc’hez.\nEvit ren eur vuez santeloc’h ha nebeutoc’h a vel d’ann dud e c’houlennaz beza resevet enn Urs sant Dominik. Hogen, ne c’houfe den lavaret pegement a vad a reaz er stad-se d’ar relijion ha d’he vro. Da genta, e skrivaz eul levr kaer evit kelennadurez ar gonfesored. Goudeze e sikouraz sant Per Nolask ha roue Aragon da zevel eunn Urs nevez a venac’h evit prena ar gaptived kristen a ioa er prizoun pe enn esklavach etouez ann Turked. Labourat a eure he-unan da c’hounit d’ar feiz ann Turked hag ar Iuzevien a ioa o chom e mesk ar gristenien gatholik, ha poania a reaz dreist pep tra da viret na vije touellet ar re-ma gant ann dud divadez-se. Ne skuize morse o prezeg hag o kovez, ha redet a eure dre gement korn a ioa er C’hatalogn, enn Aragon hag e rouantelez Kastill evit alia ar bec’herien da ober pinijenn hag ho unani gant Doue. Erfin, dre he guzuliou ato leun a furnez, e lakeaz ar rouaned hag ar brinsed da zougen meur a lezenn evit gloar ann Iliz ha mad ho zujidi.\nEtre daou sant Remon a oue galvet da vont da Rom gant ar pab Gregor Naved. Ar pab-ma her choazaz raktal evit he gonfesour, hag her c’hargaz da zastum dioc’h renk liziri hag ordrenansou ar pabed a ioa bet enn he raok, evit ober eul levr anezho. Pa oue echu al labour-ze ganthan, Gregor Naved a zonjaz he henvel da arc’heskop e Tarragoonn; mes ar Zant ne falvezaz ket d’ezhan kounsanti a briz-ebed. Neuze e kouezaz klanv, hag ar vedisined a lavaraz en doa ezomm da gemeret ear he vro evit parea. Lezet e oue eta da zistrei d’ar Spagn, ha kerkent e teuaz he iec’hed da veza ker krenv ha biskoaz.\nGoulskoude, ar vuez a rene Remon enn he gouent a ioa kaled meurbed. Chom a rea da bedi betek pell enn noz, ha var ar zizun ne zebre morse nemed eur vech bemdez. Aoun en doa ato da veza trec’het gant ann ourgouill, hag abalamour da ze ne ehane da gastiza he gorf dre ar binijenn. Er bloaz 1238, e oue hanvet da zuperior jeneral euz he Urs. Ne gemeraz ar garg-se nemed enn eur vouela, ha kenta ma kavaz ann dro, e roaz ann dilez anezhi. Epad ann daou vloaz ma oue superior jeneral, ez eaz var he droad da vizita ann holl gouenchou m’en doa da velet varnho.\nMes, kaer en devoa tec’het araok ann henoriou, dalc’h-mad en deveze eur gefiridi vraz bennag da ober euz a berz ar pabed. E kement leac’h ma veze eur gudenn bennag da zirouestla, sant Remon eo a veze karget euz ann dra-ze. Roue Aragon a gendalc’he ive da c’houlenn kuzul diganthan. Ar roue-ma her pedaz eunn droiad da vont da ober koumpagnunez d’ezhan da enez Majork. Ar Zant a ieaz petra bennag m’oa koz dija. Mes eur vech digouezet eno e klevaz ez oa eur vaouez a re oc’h heul ar roue, ha raktal e lavaraz kas haunnez kuit. Ar roue a respountaz her graje ; mes n’her greaz ket dioc’htu, ha Remon ne falvezaz ket d’ezhan chom pelloc’h enn enezenn.\nRoue Aragon a gasaz kuit dioc’htu ar vaouez a re a zalc’he enn he balez pa glevaz hano euz ar mirakl en doa great Doue e kenver sant Remon. Ne c’hortozit ket e rafe Doue eur mirakl evelse evit kas divar ho tro ar re a c’hellfe beza kaoz d’hoc’h d’en em zaoni, pe evit tec’het hoc’h-unan dioutho. Selaouit petra lavar d’eomp var gement-se hor Zalver Jezuz-Krist enn Aviel, ha lakit ar c’homzou-ma doun enn ho spered hag enn ho kaloun : « — Mar d-eo ho lagad kaoz d’ehoc’h da offansi Doue marvelamant, diframmit anezhan euz ho penn ha stlapit-hen pell diouzoc’h ; rak guell e d’ehoc’h mont d’ar baradoz gant eul lagad hebken eget mont d’ann ifern da zevi gant ho taou lagad. » Al lagad ama a zinifi eunn den, goaz pe vaouez, nag a garer kement ha mab al lagad. Mar d-eo ann den-ze kaoz d’ehoc’h da offansi Doue marvelamant, e renkit hasta affo her pellaat diouzhoc’h pe en em bellaat diouthan : anez, e chomit ato var hent ann ifern.\nAdtapet diwar « https://br.wikisource.org/w/index.php?title=Buhez_ar_Sent/1894/Remon_Pennafort&oldid=23600 »


galvadenn - Wikeriadur\nSavet diwar galv-, pennrann ar verb gelver pe gervel, hag al lostger kevrennek -adenn (diwar -ad hag -enn)\ngalvadenn /ɡalˈvɑːdɛn/ benel (liester : galvadennoù)\nGwechad gelver/gervel (diwar-benn an dud, al loened)\n« [...]. Hogen endra ma wiske e harnez-brezel, e sonas adarre ar c'horn-boud, kement e touje Bohor ne vefe ket bet klevet e c'halvadenn gentañ. — (Langleiz, Romant ar Roue Arzhur/levrenn I : Marzhin, Al Liamm, 1975, p. 114.)\nDre-holl, kannaded o tigeriñ o lizhiri, o prientiñ ur c'halvadenn pe o kaozeal a-zevri diwar-benn kudennoù o sellout, sur-mat, ouzh graoù broadel pe etrevroadel. — (Edouarzh Ollivro, troet gant Jakez Konan, Pikoù Mab e Dad, Mouladurioù Hor Yezh, 1983, p. 307.)\nUr gelaouenn vrezhonek a vennege kement-se n'eus ket pell hag en em ziskoueze nec'het war ar poent-mañ, ober a rae ur c'halvadenn d'an ijinerien evit sevel ur mekanik d'ober krampouezh. — (Erwan Berthou, En bro Dreger a-dreuz parkoù, Mouladurioù Hor Yezh, 1985, p. 11.)\nober ur c'halvadenn : hopal\ngalleg : appel (fr)\ngalleg : convocation (fr)\ngalleg : interpellation (fr)\nAdtapet diwar « https://br.wiktionary.org/w/index.php?title=galvadenn&oldid=266113 »\nKemmoù diwezhañ degaset d'ar bajenn-mañ d'an 29 Meu 2018, da 15:26.


tostaat - Wikeriadur\nDiwar an anv-gwan tost hag al lostger kevrennek -aat (diwar -a hag -at).\ntostaat /tosˈtɑːt/ verb gwan ha verb kreñv eeun (anv-gwan-verb : tostaet) (displegadur)\nJob a oa tostaet. — (Jakez Riou, An Ti Satanazet, Skridoù Breizh, 1944, p. 32.)\nNe spurmanted diwezh ebet d'ar « gwlizhaj » hogen klevout a raed trouz kammedoù Klaoda ha Yona, an amezeien, o tostaat war [an] hent-karr. — (Jakez Konan, NOZ AR PELLGENT, Al Liamm niv. 65, Du-Kerzu 1957, p. 14.)\nA bep eil e tostaor. — (Jules Gros, Le trésor du breton parlé Troisième Partie, 1974, p. 203.)\nTostaat da unan bennak pe da un dra bennak.\n… difennet en devoa zoken eus e wreg lezel ar bugel da vont da c’hoari war aod ar mor hag ivez da dostaat d’e vag, — (Fañch an Uhel, Kontadennoù ar Bobl/1, Al Liamm, 1984, p. 111.)\nNeuze e tostaas dezhañ, ... — (Fañch an Uhel, Kontadennoù ar Bobl/3, Al Liamm, 1988, p. 142.)\nDre he zinou ha dre he c'homzou e roas da intent d'an estranjour diwall da dostât d'al lec'h-ze ; ... — (Erwan ar Moal, Pipi Gonto, Kemper, 1925, p. 4.)\nMar tostaez din-me ez out un den marv. — (Jules Gros, Le trésor du breton parlé Troisième Partie, 1974, p. 81.)\nTostaat ouzh unan bennak pe ouzh un dra bennak.\n[...] ; n'en doa ket kredet mont dre gêr Lesneven, ha c'hoant tostaat ouzh Brest en doa ivez. — (Lan Inizan, Emgann Kergidu 1, Brest, 1877, eil emb. Al Liamm 1977, p. 188.)\nTostaat a riz diochtu ouc'h ar c'hleuz; biza ha tennañ riz adarre.— (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 91.)\nGoulaouet oa an deiz; tosteat oan out-han, hag en eur zellet piz, e veliz eur zeizenn enn dro d'he c'houzouk, ha var he galoun eur vedalenn. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 94.)\nTosta‚ ta ouzhin, kozh skarineg digalon, tosta ‚ta buan, mar kredez. — (Troude ha Milin, Labous ar Wirionez ha Marvailhoù all, Skridoù Breizh, 1950, p. 79.)\nTostât a ra gant e c'houlou ouz ar gwele doun ha tenval : nep trouz na finvadenn ! — (Erwan ar Moal, Pipi Gonto, Kemper, 1925, p. 15.)\nNe welit ket e tostaont ouzh ar penn all ? — (Brogarour, Onenn, Gwengamp, 1936, p. 85.)\nPa darzh skinoù kentañ an heol, a-rez an dremmwel, e tosta Marzhin ouzh dorioù kêr hag e c'hourc'hemenn outo digeriñ. — (Langleiz, Romant ar Roue Arzhur/levrenn I : Marzhin, Al Liamm, 1975, p. 76.)\nTostaït ouz an daol ! — (Jules Gros, Le trésor du breton parlé Troisième Partie, 1974, p. 354.)\nTostaat un dra bennak da udb, ouzh udb all.\nTostait ar bank ouzh an daol.\nGoude e-krogas er varazh a oa an toaz enni, ’vit he zostaat d’an oaled. — (Fañch an Uhel, Kontadennoù ar Bobl/4, Al Liamm, 1989, p. 31.)\nPetra a rez a-raog antren en ti ? - Tostaad dezañ. — (Jules Gros, Le trésor du breton parlé Troisième Partie, 1974, p. 329.)\nPetra a zo kaoz d'ar saout da dostaad ouz ar c'hleuz da beuriñ ? - A-toue, ar c'hleuz n'hall ket tostaad outo. — (Jules Gros, Le trésor du breton parlé Troisième Partie, 1974, p. 334.)\ngalleg : s'approcher (fr) ; approcher (fr)\nAdtapet diwar « https://br.wiktionary.org/w/index.php?title=tostaat&oldid=298731 »\nKemmoù diwezhañ degaset d'ar bajenn-mañ d'an 19 Mae 2020, da 18:39.


Harp rezistanted Breizh d’an taol-argad | Becedia\nDic’hortoz ha dilo e rank un taol-argad bezañ evit tizhout e bal. Hollbouezus eo eta, kent skeiñ, titoura ha dielfennañ an titouroù bet dastumet war al lec’h.\nAdalek an hañvezh 1940 e voe savet rouedadoù rezistanted diframm awalc’h e Sant-Nazer. Ne badent ket pell avat dindan heskinerezh an Alamaned. Diaes eo goût c’hoazh e gwirionez pet den ha piv resis a oa engouestlet er rezistañs eno, ken treut eo an dielloù, war-bouez ar re bet embannet gant ar Vreizhveuriz.\nHollbouezus e voe avat resisted an titouroù niverus bet dastumet gant rouedadoù ar rezistañs e Sant-Nazer, kerkent ha deizioù kentañ an ac’hubiñ. Tudennoù e darempred gant servijoù ar Rouantelezh-Unanet dreist-holl zo bet degaset war-wel gant meur a istorour saoz hag amerikan.\nN’eus nemet un den avat hag a voe enoret gant ar Vreizhveuriz evit bezañ bet perzh eus aozadur an taol war al lec’h : an arzour hag etnologour René-Yves Creston, eus Sant-Nazer, ezel eus ar Seiz Breur. E 1946 e voe roet dezhañ ar Certificate of Service, sinet gant dorn ar field marshal B.L. Montgomery. Tutaet en doa Creston ur strollad Nazeriz, André Batillat, Tisavour ar Seiz Breur en o zouez, dre e liammoù gant rouedad Mirdi Mab-den e Pariz. Tudennoù all a anavezer, evel Henri Mouren, ijinour ar verdearurezh, stag ouzh ar rouedad Alliance, pe Hugues Mainguy, ur polisour eus Sant-Nazer hag a gasas plañioù diazlec’h listri-spluj Sant-Nazer d’ar pastol skosat Donald Caskie, staliet e Marsilha, a laboure evit an MI6.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/178 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/178\nMES an deiz kenta euz ar sizun, e teujont mintin mad d’ar bez, o tigas ganthe al louzou a c’houez-vad ho doa preparet ; ha bez’ e oa unan-benag all assambles ganthe. (2) Hag e kavjont e oa bet lammet kuit ar mean a oa o c’holo ar bez. (3) Hag o veza eat ebarz, ne gavjont ket corf an Aotrou Jesus. (4) Hag evel ne ouient petra da zonjal var gement-se, daou den gwisket gant dillad lugernus en em diskouezaz dezhe. (5) Hag evel ma oant spountet holl, ha ma plegent ho fen var-zu an douar, ar re-man a lavaraz dezhe : Perag e klaskit-hu etouez ar re varo an hini a zo beo ? (6) N’ema ket aman, mes resussitet eo. Ho pezit memor e pe doare hen deuz komzet ouzoc’h pa edo c’hoas er Galile, pa lavare : (7) Red eo da Vab an den beza livret etre daouarn an dud fall, ha beza crucifiet, ha resussita an trede deiz. (8) Hag e teuaz sonj dezhe euz he gomzou.\n(9) Ha pa oant distro euz ar bez, e contjont an traou-ze holl d’an unnec, ha da bep hini deuz ar re all. (10) Ar re a lavaraz an traou-ze d’an ebestel a oa Mari Magdalen, Jeanned, ha Mari, mam Jakes, hag ar re all a oa assambles ganthe. (11) Mes kemer a rejont ho c’homzou evit hunvreou, ha n’ho c’hredjont ket.\n(12) Koulskoude Per a zavaz hag a redaz d’ar bez, hag o veza pleget da zellet, na velaz nemed al lienenou a oa var an douar ; hag ez eaz ac’hane, souezet braz enhan he-unan gant ar pez a oa c’hoarvezet.\n(13) Er memeus devez, daou anezhe a oa o vond da eur bourg hanvet Emmaüs, var hed tri-ugent staden diouz Jerusalem. (14) Hag e tivizent assambles divarben ar pez a oa c’hoarvezet. (15) Hag e-pad ma oant o komz, hag o rezoni etrezhe, Jesus he-unan a dostaaz outhe hag en em lekeaz da vale assambles ganthe. (16) Mes ho daou-lagad a oa dallet, en hevelep doare ne anavezjont ket anezhan.\n(17) Hag e lavaraz dezhe : Divarben petra e komzit-hu evel-se assambles, en eur vond dre an herit, ha petra a zo caoz ma’z oc’h trist ? (18) Unan anezhe, hanvet Cleopas, a respontaz dezhan : Daoust hag en Jerusalem ez euz eun estranjour-benag nemed’oud, ha na anavezfe ket an traou a zo bet c’hoarvezet eno, an deiziou-man ? (19) Hag e lavaraz\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/178&oldid=125276 »


Ganedigezh Mary Anita Snook Southern\n14 C'hwevrer 1896\nMarv 23 Meurzh 1991\nMary Anita "Neta" Snook Southern, bet ganet d'ar 14 a viz C'hwevrer 1896 e Mount Carroll (Illinois) hag aet da Anaon e Kalifornia d'an 23 a viz Meurzh 1991, a oa un nijerez stadunanat.\nAr vaouez kentañ e voe war meur a dachenn en nijerezh : deskardez e Curtiss-Wright Aviation School, levierez en Iowa, levierez a vicher, renerez un nijva ; brudet eo evit bezañ bet kentañ stummerez Amelia Earhart war al leviañ.\nAbred e voe dedennet Mary Anita Snook gant ar mekanikerezh, broudet ma oa gant kirri he zud. Da bevar bloaz e veze ouzh ar rod-stur war barlenn he zad, a zeskas dezhi diwezhatoc'h ar pezh a ouie diwar-benn bouzelloù ur c'harr.\nEchuet ganti he studioù e Frances Shimer School, Mount Carroll e 1912, e tilojas gant he ziegezh e 1915 da Ames, Iowa. Eno ez eas da Iowa State College (Iowa State University hiziv), ma studias an tresañ teknikel hag ar ratreañ kefluskerioù ha mekanikoù ar gounezerezh. Dre he studioù e voe dedennet gant an nijerezh, ha buan e fellas dezhi mont da levierez.\nE-kerzh he eil bloavezh er skol-veur e klaskas Neta Snook deskiñ leviañ e Curtiss-Wright Aviation School (CWAS) e Newport News (Virginia), met berzet d'ar merc'hed e oa ar skol. Bloaz goude e tistroas da Iowa, ma oa bet digoret ur skol leviañ e Davenport ; an deskardez kentañ e voe eno. Ret e voe d'ar skol serriñ avat, goude ur gwallzarvoud ma voe lazhet ar rener.\nP'edo o klask ur skol all e ouezas e oa bet kemmet politikerezh CWAS, ma c'hallas bezañ degemeret – ar vaouez kentañ er skol-se Un niver bras a eurvezhioù nij a oa en he chakod pa voe berzet an nijadennoù nannsoudard en SUA abalamour d'ar Brezel-bed kentañ.\nE-pad berr amzer e labouras Neta Snook en Elmira (New York) evit ar Royal Flying Corps  evel mekanikerez karget da ensellout hag arnodiñ kefluskerioù ha pezhioù an nijerezioù a veze kaset da dalbennoù Europa.\nGoude bezañ prenet relegenn un nijerez Curtiss JN-4 Jenny "Canuck"  hag he lakaet degas da Iowa dre vor e tremenas daou vloavezh ouzh he c'hempenn war porzh ti he zud. E 1920 e nijas en he unan da dapout he breved ; goude-se ez emezelas al levierez en Aero Club of America hag er Fédération Internationale Aéronautique (FAI/WASF).\nDa levierez a vicher ez eas Neta Snook neuze, o kemer perzh gant he Jenny en abadennoù sirk war nij er Midwest  hag o treuzkas touristed ha treizhidi – dre guzh, pa ne oa ket aotreet d'ober gant he breved na oa ket kenwerzhel. Pa voe rust deroù ar goañv en Iowa e tistrollas ar Jenny d'he c'has dre vor da Galifornia, m'en em stalias e Los Angeles.\nEno e klaskas labour evel stummerez en nijva Kinner Field nevez-savet gant ar farder kefluskerioù ha nijerezioù Bert Kinner (1882–1957) ; goude ur predad amprouiñ berr e voe gopret evel mekanikerez ha stummerez, ha pelloc'h e voe Neta Snook ar vaouez kentañ o ren un nijva kenwerzhel, ma veze kinniget kentelioù leviañ hag aervruderezh.\nD'an 3 a viz Genver 1921 e teuas Amelia Earhart gant he zad da c'houlenn kentelioù leviañ digant Neta Snook, pa felle dezho e vije ur vaouez o kelenn. Un dollar e Liberty Bonds  dre vunutenn en aer e oa ar priz ; A. Earhart a baeas ar pemp eurvezh kentañ (300 $) kent prenañ un nijerez Kinner Aister ; digoust e voe ar 15 eurvezh da heul, abalamour ma kentelias N. Snook en ardivink he deskardez.\nE-pad tremen bloaz e nijas an div vaouez kevret, ha da vignonez tost d'an tiegezh Earhart e troas Neta Snook.\nSnook hag Earhart e Kinner Field, 1921\nUn nijerez Kinner Airster\nE miz C'hwevrer 1921 e voe Aneta Snook ar c'hentañ maouez o kemer perzh en un nijadeg gwazed, e Los Angeles ; 5vet e voe.\nE 1922, oadet 26 bloaz, e timezas A. Snook gant William Southern ; pa voe o tougen e paouezas da leviañ hag e werzhas he embregerezh.\nGoude steuziadur Amelia Earhart er Meurvor Habask e 1937 e voulc'has Neta Snook Southern gant troiadoù prezegennoù ma konte respet A. Earhart hag he hini ; he buhezskrid a voe embannet e 1974. \nE 1977, oadet 81 bloaz, e nijas Neta Snook a-nevez pa voe goulennet diganti leviañ un adskeudenn eus Spirit of St. Louis Charles Lindbergh. E 1981 e voe koshañ levierez SUA.\nD'an 23 a viz Meurzh 1991 e varvas Neta Snook, e deroù he 96vet bloavezh. Bloaz goude e voe degemeret en Iowa Aviation Hall of Fame. \n(en) SNOOK SOUTHERN, Neta (Eost 1928) : I taught Amelia to fly, Vantage Press, 1974 (ISBN 978-0-533-01161-2)\n↑ A voe kendeuzet e 1918 gant ar Royal Naval Air Service da aozañ ar Royal Air Force.\n↑ Canuck : luc'haj saozneg SUA evit Canadian, rak e Kanada e oa bet fardet an ardivink.\n↑ Daouzek Stad a ya da sevel rannvro ar Midwest : Illinois, Indiana, Iowa, Kansas, Michigan, Minnesota, Missouri, Nebraska, North Dakota, Ohio, South Dakota ha Wisconsin.\n↑ Liberty bond : amprest Stad evit kellidañ tu ar Gevredidi er Brezel-bed kentañ ; da 4,25% e save ar c'hampi e 1921.\n↑ (en) Iowa Aviation Museum. Kavet : 24 Mezheven 2019.\nAdtapet diwar « https://br.wikipedia.org/w/index.php?title=Neta_Snook&oldid=1900518 »\nKemmoù diwezhañ degaset d'ar bajenn-mañ d'an 15 Ebr 2021, da 10:11.


Pajenn:Almanak Breiz Izel (1872).djvu/24 - Wikimammenn\nPajenn:Almanak Breiz Izel (1872).djvu/24\nrace) Keltik. Ar vrouienn Keltik a astennaz he skourio war Allmagn ar c’hreiz-de hag ann hanter-noz, war ann Itali, war ar Gaul, da lâret eo Bro-C’hall, hirie ; war ann enezenno hanvet Britannik, pere a zo breman d’ar Saozon, ha war ul lodenn vraz euz ar Spagn.\nAr Brezonek a zo, hervez he grammaire, ur iez Keltik. Gwir eo e d-eûz komerret kalz a c’hirio latinn ha gallek, hag evel-se ez eo c’hoarveet ive gant iez ar Saozon ; ha koulzgoude iez ar Saozon, daouest d’ann niver braz a c’hiriou e d-eûz komerret euz\nAdtapet diwar « https://br.wikisource.org/w/index.php?title=Pajenn:Almanak_Breiz_Izel_(1872).djvu/24&oldid=118960 »\nKemmoù diwezhañ degaset d'ar bajenn-mañ d'an 9 Eos 2018, da 05:27.


Buhez ar Sent/1912/Maker - Wikimammenn\nBuhez ar Sent/1912/Maker\n◄ Odilon Maker Anjela Foligno ►\nTrede devez a viz Genver\nEun tregont leo bennak diouz kêr Alexandri, tu ar c’hreiste, e zo eur c’horniad douar fall ha goue, a ve grêt anezan ar Sete. Eleiz a gristenien, en amzer goz, a ’n em dennas eno, pep-hini diouz e du, evit gallout bevan tost da Zoue, pell diouz trouz ar bed. En o zouez, ha gant ar re gentan, e kavomp sant Maker.\nAr zant-man a oa ganet en Ejipt-Uhelan, war-dro ar bla 300. Da dregont vla, en em dennas en gouelec’h Sete. Tremen a reas eno e amzer o pedi, o yun hag o labourat a gorf hag a spered. D’e zaou-ugent vla, e oe grêt kement warnezan mac’h asantas mont da veleg. Doue a roas d’ezan, adalek an heur-ze, ar c’halloud da c’hourc’hemen d’an drouk-sperejou, da barean ar c’hlenvejou ha da zizolo an amzer da zont. Ar galloud-ze a zervijas d’ezan da c’hounit eleiz a baganed da Jezuz-Krist, en eur vont d’eze dre gaer.\nEun devez, e oa oc’h ober eur bale gant eun den yaouank hag a oa war an hent da vont da vanac’h. An diskibl a gerze eur pennadig arôk Maker, pa zigouezas gantan unan eus beleien ar baganed, eur pikol penn-baz en e zorn. Redek a rê ken buhan ma oa prest da zialani. Ar manac’h yaouank, o welet eun den dishenvel e greden diouz e hini, elec’h e lezel didrous da vont gant e hent, a gavas mat huchal warnezan : « Da belec’h e kerzez, da vihanan, drouk-spered ’zo ac’hanout, kemend-all a brez ’vel ma zo warnout ? »\nAr beleg pagan, o klevet eur goulenn ken divergont, e savas e wad d’e benn. Sailhat a reas war an hini a glaske trabas outan, hag e roas d’ezan eur lajad bac’hadou. Grêt gantan e dôl, ar pagan a ’n em lakas da redek adarre. En em gaout a reas, hepdale, gant Maker ; ha heman da lavaret d’ezan :\n— Paourkez ! Nag a boan a gemeret ! Skuiz e renket bezan !\nAr pagan, souezet o klevet ar zant, a dostaas outan :\n— Daoust hag eun dra bennak a vad, emezan, ho peus kavet ennon, pa gomzet ouzin ken brao ?\n— True am eus ouzoc’h, eme Vaker, abalamour m’ho kwelan skuiz-maro, ha ne welet ket en em skuizet evit netra.\n— Ho komzou a blij d’in, eme ar beleg pagan ; c’houi, da vihanan, a zo eun den-Doue, ha n’oc’h ket henvel ouz an tamm koz manac’h-all ’zo ’n em gavet ganin breman souden.\nHag o lavaret ze, en em strinkas da dreid Maker.\nDont a reas divezatoc’h da vezan eur beleg kristen. Eleiz a baganed a heuilhas e skouer vat hag a c’houlennas bezan badezet eveltan.\nSant Maker, ma ouie an doare da gemer an dud, a ouie ive an doare d’o c’helenn.\nEun den yaouank a deuas, eun de, d’hen pedi da zeski d’ezan hent ar zantelez. Ar zant a lavaras d’ezan : « Et d’ar vered, ha lavaret eur bern treo d’ar re varo a gavfet enni. »\nMont a reas, ha ne oe ket awalc’h d’ezan lavaret treo d’ar re varo, mont a reas betek skei mein gante. Hag e tizroas da gaout sant Maker. Heman a c’houlennas digantan :\n— ’C’hanta, eun dra bennak o deus lavaret ar re varo d’ac’h ?\n— Nan, netra, emezan.\n— Mat, eme ar zant, dizroet varc’hoaz adarre, ha meulet aneze gwellan m’hallfet.\nMont a reas an den yaouank, evel ma oa lavaret d’ezan, hag ober a reas e dro koulz pe welloc’h evit ar wech kentan.\n— ’Chanta, eme Vaker, pa oe dizro, nag ar wech-man, rannet o deus eur ger bennak ?\n— Ger ebet, eme ar pôtr ; ken mut int chomet hag an tol kentan.\n— Mat, eme ar zant ; kemeret skouer diwarneze. P’ho peus meulet aneze, n’o deus grêt van ebet ; p’ho peus o gwapaet, n’o deus grêt tamm muioc’h. Poaniet da vervel ive evelte, kement ha ken bihan ma n’eio droug ebet ennoc’h, n’eus forz pegen gwaz dismegans a vefe grêt d’ac’h ; ha ma ne deufet ket da gemer lorc’h, forz pesort meulodiou a vefe roët d’ac’h. Evelse, e teufet a benn da vezan eur zant.\nSant Maker, goude bezan labouret, epad triugent vla, da ’n em zantelât ha da zantelât ar re a ’n em gave gantan, a varvas en e beniti, d’an oad a zek vla ha pevar-ugent, war-dro ar bla 390 goude donedigez Hon Zalver.\nAn doare d’ober vad\nN’e ket red d’imp tizout oad ar zant-man ; gant ma tizfomp e zantelez, awalc’h eo. Evit bezan santel, n’e ket awalc’h kaout c’hoant d’ober vad, red eo ive goût an tu d’hen ober.\nPa c’hoantaer lakat eun dra en penn an dud, e renker mont d’eze dre ar galon ; anez ze, eo poan gollet. Evel a lavare ar re goz a zo gwir : « N’e ket gant an daboulin e ve tapet ar c’hezeg spontik. » Ar c’homzou trenk ha lorc’hus a lak ar re vat da drei fall, elec’h ar c’homzou izel ha kalonek a lak ar re fall da drei mat. Ma zo kement a dud o klask ober ar vad ha ken nebeut a vad grêt, e c’haller lavaret, en gwirione, eo ma zo eleiz hag a goll o amzer, dre n’o deus biskoaz tapet an tu da lakat o c’henteliou da blijout.\nAdtapet diwar « https://br.wikisource.org/w/index.php?title=Buhez_ar_Sent/1912/Maker&oldid=36296 »\nKemmoù diwezhañ degaset d'ar bajenn-mañ d'an 10 Mez 2012, da 20:33.


Garndolbenmaen - Wikipedia\nGarndolbenmaen : kreiz ar vourc'h\nGarndolbenmaen zo ur gêriadenn e Kembre, e kontelezh Gwynedd. Emañ er c'hornôg da gêr Porthmadog, e kumuniezh Dolbenmaen.\nY Ffynnon eo anv kazetenn ar c'horn-bro. Ur skol kentañ derez zo e Garndolbenmaen, ma teu bugale eus ar c'hêriadennoù tro-dro, evel Pant Glas, Bryncir, Cwm Pennant ha Golan. Er gêriadenn ivez ez eus ur studio ma'z eus bet enrollet meur a bladenn gant sonerien ha kanerien gembraek. Un toullad tiez kozh zo aet d'ober tiez-hañv evit an douristed.\nPeter Jones (Pedr Fardd) (1775-1845), barzh kembraek\nAdtapet diwar « https://br.wikipedia.org/w/index.php?title=Garndolbenmaen&oldid=1681783 »\nKemmoù diwezhañ degaset d'ar bajenn-mañ d'an 11 Gen 2016, da 16:34.


goaf - Wikeriadur\nKavet en henvrezhoneg guugoiou.\nMeneget er C'hatolikon (goa).\nDa geñveriañ gant gwayw « broud, pistig » en kembraeg, guw en kerneveureg, gái en heniwerzhoneg, ga en iwerzhoneg ha gath en skoseg.\nDeuet eus ur ger keltiek *gaison « goaf, lañs », eus ur wrizienn indezeuropek *gʰois-ó-, da dostaat ouzh geer en nederlandeg, khaîos (χαῖος) « krosenn » en henc'hresianeg ha hḗsaḥ « arm » en sañskriteg.\ngoaf /ˈɡwafː/ gourel (liester : goafioù)\nArm anezhañ un troad hir hag ur beg houarn pe goad.\nDeredek a ra tremazañ, e c'hoaf startaet e pleg e ilin dehou, o kinnig toullañ-didoullañ e enebour. — (Langleiz, Romant ar Roue Arzhur/levrenn I : Marzhin, Al Liamm, 1975, p. 63.)\n— .... Tizet eo bet, me oar vat, gant eun taol goaf pe eun taol kleze bennak, e-kreiz an emgann, ha neuze eo kouezet ha kollet, hep gouzout d' in. — (G. MILIN, Gwechall-goz e oa..., Kemper, 1924, p. 35.)\nPerchenn a vez graet ganti da bellaat pe dostaat ur vag.\nUr goaf (bidev)\nalamaneg : Ger (de) , Speer (de) gourel\neuskareg : lantza (eu)\ngalleg : lance (fr) , pique (fr)\niwerzhoneg : ga (ga) gourel\nkembraeg : gwaywffon (cy) benel\nkerneveureg : guw (kw)\nnederlandeg : geer (nl) gourel , speer (nl) benel\nnorvegeg nynorsk : spyd (nn) nepreizh , spjut (nn) nepreizh\nsaozneg : spear (en)\nskoseg : gath (gd) gourel\nspagnoleg : lanza (es) benel\ngalleg : gaffe (fr)\nAdtapet diwar « https://br.wiktionary.org/w/index.php?title=goaf&oldid=296071 »\nKemmoù diwezhañ degaset d'ar bajenn-mañ d'an 16 Meu 2020, da 21:02.


PARABOLENN AL LEIN-EURED\n1 Hag e stagas Jezuz adarre da gomz dezo dre bara-bolennou :\n2 — « Heñvel eo Rouantèlèz Doue ouz eur roue oh ober lein-eured e vab. 3 Kas a reas da helver d’al lein ar re a oa bet pedet, med ne ’fellas ket dezo dond. 4 Kas a reas c’hoaz servicherien all en eur lavared dezo :\n— « Lavarit d’ar re a zo pedet : Setu, pourchaset eo ar préd, prést eo pep tra, deuit d’ar friko ! »\n5 « Med ne rejont ket a van, hag ez ejont, unan d’e bark, unan all d’e genwerz. 6 Ar re all a bakas krog er zervicherien, a wallgasas anezo hag o lazas.\n7 « Ar roue a yeas droug ennañ, kas a reas e zoudarded gand urz da laza ar vuntrerien ha da lakad an tan en o hêriadennou.\n— « Prést eo al lein-eured, med ar re a oa kouviet n’oant ket din da zond. 9 It eta dre ar hroaz-heñchou, hag ar re oll a gavoh war hoh hent, pedit anezo da zond ».\n10 « Ar zervicherien a yeas dre an heñchou, a zastumas ar re oll a zigouezas ganto, mad ha fall, hag ar zal-eured a oe leuniet a gouvidi.\n11 « Ar roue a antreas da weled ar re a oa ouz taol. Gweled a reas unan ha ne zouge ket e zae-eured hag e lavaras dezañ :\n12 — « Penaoz ’ta ez out antreet amañ hep kaoud war-nout da zae-eured ? »\n— « Liammit dezañ e zaouarn hag e dreid, ha taolit anezañ er-mêz, en deñvalijenn. Eno e vo daelou ha skrignadeg dent. 14 Rag kalz a zo galvet, ha nebeud a-vad a zo dibabet ».\nPAEA AN TALLLOU DE ZEZAR\n15 Neuze e klaskas ar Farizianed an tu kenetrezo da lakaad anezañ d’en em zislavared en e gomzou. 16 Kas a rejont dezañ, diskibien dezo, ha ganto re all euz kostezenn Herodez .\n— « Mestr, emezo da Jezuz, ni ’oar ez out eun dén just hag e kelennez heñchou Doue gand lealded, hep delher kont euz an dud nag euz ar pez a zeblantont beza. 17 Petra ’zoñjez : Daoust hag aotre ’zo pe get da baea talllou da Zezar ? »\n18 Jezuz a-vad, o weled o fallagriez, a respont :\n— « Tud faoz ma ’z oh, perag e klaskit paka ahanon ?\n19 Diskouezit din peziou mouneiz an taillou ».\nDiskouez a rejont dezañ eun diner. 20 Ha Jezuz da lavared dezo :\n— « Skeudenn piou a zo war ar pez mouneiz ? »\n21 — « Skeudenn Sezar, emezo ». Neuze e respontas dezo :\n— « Rentit eta da Zezar ar pez a zo da Zezar, ha da Zoue ar pez a zo da Zoue ».\n22 O kleved kement-se e oent souezet braz. E lezel a rejont ha mond kuit.\n23 En deiz-se e teuas Saduseaned  d’e gavoud. Ar re-mañ a lavar n’eus ket a adsao a varo da veo. Ober a rejont outañ ar goulenn-mañ :\n24 — « Mestr, Moizez a lavar : ma varv unan bennag hep bugale, e timezo e vreur gand an intanvez, evid sevel lignez d’e vreur.\n25 « Hogen, bez’ e oa ganeom seiz breur. Ar henta a zimezas hag a varvas. O veza ma n’e-noa ket a vugale e lezas e wrég d’e vreur. 26 Evel-se ive evid an eil, an trede ha beteg ar seizved.\n27 « War o lerh e varvas ive ar wrég. 28 Ahanta ! Da vare an dasorh, da behini euz ar seiz breur e vo gwrég, pegwir o-deus bet anezi da wrég an eil hag egile anezo ? »\n29 Jezuz a respontas dezo :\n— « Fazia ’rit, o veza ne anavezit ket ar skrituriou na galloud Doue : 30 D’an dasorh, ne vo kemeret na gwrég na gwaz, med evel êlez an neñv e vo an dud.\n31 « Evid ar pez a zell ouz dasorh ar re varo, hag en n’ho-peus ket lennet ar gomz e-neus Doue lavaret deoh :\n32 « Me eo Doue Abraham, Doue Izaag, Doue Jakob ? ha n’eo ket Doue tud maro, med Doue tud beo ».\n33 O kleved kement-se e oe souezet braz an dud gand e gelennadurez.\nAR BRASA GOURHEMENN\n34 O veza klevet e-noa Jezuz klozet o genou d’ar Sadu-seaned, eh en em vodas ar Farizianed. 35 Unan anezo, doktor war al Lezenn, a reas outañ ar goulenn-mañ evid e amproui :\n37 Jezuz a respontas :\n— « Kared a ri an Aotrou da Zoue, a-greiz da galon, gand da oll ene ha da oll spered ». 38 Hennez eo ar brasa hag ar henta euz ar gourhemennou. 39 Hag an eil a zo par dezañ : « Kared a ri da nesa eveldout da-unan ». 40 D’an daou hourhemenn-se e tenn kement a zo er Skritur, el Lezenn hag er Brofeted ».\n41 O veza m’oa bodet ar Farizianed e reas outo ar goulenn-mañ :\n— 42 « Pehini eo ho soñj diwar-benn ar Mesiaz ? Da biou eo mab ? »\n— « Da Zavid, emezo ».\n43 Jezuz a lavaras dezo :\n— « Perag eta e ro dezañ David, sklêrijennet gand ar Spered-Santel, an ano a Aotroù, pa lavar :\n44 « An Aotrou e-neus lavaret d’am Aotrou :\n« Azez en tu dehou din\n« beteg m’am-bo lakeet da enebourien\n« dindan da dreid ».\n45 « Ma ra David Aotroù anezañ, penaoz eo mab dezañ ?\n46 Ne oe dén gouest da respont netra dezañ, hag azaleg an deiz-se ne gredas mui dén ober goulennou outañ.


Pajenn:Morvan - Buez ar Zent, 1894.djvu/143 - Wikimammenn\nPajenn:Morvan - Buez ar Zent, 1894.djvu/143\n23 a C’houevrer\nsant per damian, eskop ha doktor\ngreat evidon da zeiz va badiziant. Ia, euz a greiz va c’haloun me fell d’inn trei kein da Zatan, d’he bompou ha d’he oberiou: trei kein da Zatan, da lavaret eo, d’ann drouk-spered, tad ar gaou, d’ann hini a zo bet muntrer ann eneou abaoue ar penn kenta euz ar bed; trei kein da bompou Satan, da lavaret eo, da genteliou faoz ar bed, d’he vraoigou ha da gement tra goullou ha difoun a zo ennhan; trei kein da oberiou Satan, da lavaret eo, d’ar pec’hed ha da gement tra a zoug d’ar pec’hed. Kristen ounn, Jezuz-Krist eo va Mestr ha va Roue, hag enn he zervich hebken e fell d’inn hiviziken lakaat va holl gloar ha klask va holl joa ha va holl euruzded.\nann trede var ’nn ugent a viz c’houevrer\nSANT PER DAMIAN, ESKOP HA DOKTOR EUZ AN ILIZ\nAr zant-ma a ioa ginidik euz a gear Raveenn enn Itali. Iaouankik oa c’hoaz pa gollaz he dad hag he vamm, ha neuze e kouezaz etre daouarn unan euz he vreudeur hag a oue kriz meurbed enn he genver. Ne roe ket hanter-voued nag hanter-zillad d’ezhan; he lezel a rea diarc’henn, skei a rea ganthan aliez, hag e leac’h he gas d’ar skol pa oue deuet enn oad da vont, e kasaz anezhan da ziouall al loaned. Goulskoude ar minor paour en devoa eur galoun vad. Eunn devez e kavaz eur pez arc’hant var he hent, ha raktal, heb sonjal en doa ezomm aoualc’h he-unan, e roaz ar pez arc’hant-se da eur belek enn eur bedi anezhan da lavaret eunn offerenn evit he dad hag he vamm.\nBez’en devoa eur breur all hag a ioa persoun e Raveenn. Hema,o veza klevet pebez buez a reat d’he vreur bihan, her c’hemeraz enn he di, ha goudeze hen lakeaz er skol gant mistri habil. Per en doa eur spered lemm, hag he vrasa plijadur oa lenn ha studia. Evelse e teske enn eur miz kement hag ar re all enn eur bloaz, hag heb dale e oue goest da veza mestr he-unan. Digeri a eure eur skol hag a oue darempredet kalz gant ar vugale, ha dioc’h ar skol-ma en devije gellet beva enn he eaz ; mes ar pez a glaske dreist peb tra oa savetei he ene, hag aoun en doa ato d’en em goll er bed.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/143&oldid=137321 »


Atrebated - Wikipedia\n(Adkaset eus Atrebates)\nKartenn eus pobloù Galia er c'hentañ kantved kent J.K.\nAn Atrebates (e latin), pe Atrebated (e brezhoneg), a oa unan eus pobloù Gallia Belgica. Ul lodenn anezho a oa aet da vevañ da greisteiz Enez Vreizh.\nDiazezet e oant er vro etre ar Somme hag an Escaut, er pezh a zo aet d'ober Artez diwezhatoc'h, en-dro da gêr Arras. Nemetocenna pe Nemetacon e oa o c'hêr-benn (Arras hiziv).\nTalvoudegezh an anv e vefe, en ur stumm stambouc'het : Ar re hag a zo o chom e-barzh ar vro, da lavarout : ar re hag a zo mistri, perc'henned, war ar vro.\n2 Atrebated Enez Vreizh\n4 O rouaned\nE -57 en em gannas an Atrebates a-enep un armead 15 000 den renet gant Julius Caesar ha flastret e voent, asambles gant an Nervii, en emgann ar Sabis. Anvet e voe ur roue nevez en o fenn, gant Caesar, Commios e anv, ha kaset e voe hennezh da Enez Vreizh gant ar Romaned a-raok aloubiñ an enezenn, da gomz en o anv. Dre ma chomas feal Commios da Julius Caesar e-pad emsavadegoù enep-roman 54-53 kent J.K., ne voe ket lakaet tailhoù war an Atrebated. Diwezhatoc'h avat e kemerjont perzh en arme a yeas war sikour Verkingetoriks e -52. Flastret e voent avat ha kodianañ a reas Commios gant Marcus Antonius.\nAtrebated Enez Vreizh[kemmañ | kemmañ ar vammenn]\nKerkent hag an Eil kantved kent JK e voe Atrebated oc'h ober o annez e kreisteiz Enez Vreizh, er pezh a zo bremañ Hampshire, West Sussex ha Berkshire, en-dro da gêr Calleva Atrebatum (Silchester hiziv).\nGoude bezañ faezhet war an douar-bras e tec'has Commios da Enez Vreizh hag eno e teuas da vezañ roue Atrebated an enezenn. Diskouez a ra ar pezhioù moneiz kognet e Calleva Atrebatum e oa e penn un tammig rouantelezh eno, war-dro ar bloavezh -40. Goude e ren e voe rannet domani an Atrebated etre e vibien hag aloubet e voe gant o amezeien, ar c'h-Catuvellauni.\nKezar, BG II, 4, ... : ATREBATES (eus Galia)\nPtol. II, 3, 12 : ATREBATII\nAI 4783 (Iter VII : CALLEVA ATREBATUM\nRavenna 10632 : CALEBA ATREBAIUM\nO rouaned[kemmañ | kemmañ ar vammenn]\nCommios, -57 - c. -20 kent JK\nTincomarus, c. -20 - 7, mab da Commios\nEppillus, 8 - 15, breur da Tincomarus\nVerica, 15 - 40, breur da Eppillus\n↑ Notennou diwar-benn ar Gelted koz, p. 430\n↑ Notennou diwar-benn ar Gelted koz, p. 344, p. 182\n↑ Julius Caesar, De bello gallico II, 18-28\nAdtapet diwar « https://br.wikipedia.org/w/index.php?title=Atrebated&oldid=1805004 »\nKemmoù diwezhañ degaset d'ar bajenn-mañ d'an 4 Gwe 2018, da 21:15.


Harz-lamm - Wikipedia\nUn harz-lamm ront eus an arme amerikan.\nUn harz-lamm (liester: harzoù-lamm) a zo ur seurt ardivink a dalvez da c'horrekaat diskenn tud pe traoù o kouezhañ eus an uhel. Dre vras e vez graet gant ur seurt bolz ront pe hirgarrez danvez (niloñs alies bremañ) skañv ha solut, ha kerden a vez lakaet un den pe traoù a-istribilh outi. Graet e vez gant harzoù-lamm evit meur a dra : tud, traoù a bep seurt (pakadennoù...), bombez, pe egorlistri.\nEn arme e kaver harzlammerien, hag e bed ar sportoù ivez : an harzlammerezh a vez graet anezhi, ha sportoù all ha dudi a bep seurt a zo deveret diouti : ar bolc'haskellañ, ar base jump, an harzhlammerezh pignat, ar speed riding, ar c'hite-surf hag ar snowkite.\nUn harzlammer o touariñ gant un harz-lamm sport\nUn nijerez-emgann gant un harz-lamm gorrekaat ouzh he lost evit gallout pradañ war roudennoù berr\nAr glozenn Apollo 15 a-istribilh ouzh tri harz-lamm a-benn diskenn war c'horre ar mor. Unan anezho a zo c'hwitet.\nAdtapet diwar « https://br.wikipedia.org/w/index.php?title=Harz-lamm&oldid=1866659 »\nKemmoù diwezhañ degaset d'ar bajenn-mañ d'an 27 C'hwe 2020, da 10:31.


Rouantelezh Naplez (1805-1815) - Wikipedia\nRouantelezh Naplez (1805-1815)\nRouantelezh Naplez (en ofisiel Regno delle Due Sicilie, Rouantelezh an Div Sikilia) a voe krouet en miz Kerzu 1805, goude emgann Austerlitz hag emgann Campo Tenese, gant Napoleone Buonaparte evit e vreur Giuseppe Buonaparte. Padout a reas ar rouantelezh napoleonian betek 1815 ha faezhadenn Waterloo, hag anavezet eo ar marevezh-se evel an Decennio francese.\nItalia e 1810, gant Rouantelezh Italia, ma rene Napoleon, ha rouantelezh Naplez ma rene Joachim Murat.\nGiuseppe Buonaparte, Roue Naplez, e 1808\nJoachim Murat, Roue Naplez, war-dro 1812\nPennad Aloubadeg Rouantelezh Naplez (1806).\nAloubet e voe ar vro gant an arme c'hall, kaset gant ar marichal André Masséna, da gastizañ ar roue Ferdinando Iañ an Div Sikilia (1751-1825) ha ne oa ket bet feal d'e c'her da chom neptu er brezel a oa renet gant an Trede Kenunaniezh a-enep an impalaeriezh c'hall.\nTec'hel a rankas ar roue Ferdinando Iañ an Div Sikilia (1751-1825) da Sikilia ma chomas roue dindan warez ar morlu saoz.\nAr roue MuratAozañ\nDaou vloaz goude, e 1808, e kasas Napoleon e vreur Giuseppe da ren da Spagn. Neuze e voe fiziet ar rouantelezh en e vreur-kaer Joachim Murat, dimezet da Carolina Buonaparte. Klask a reas Murat aloubiñ Sikilia meur a wech, met tro wenn a reas bep tro. Difennet e oa an enez gant ar morlu saoz.\nGoude faezhadenn Napoleon e 1814 e sinas Murat un emglev gant Aostria evit mirout e rouantelezh , en desped da glemmoù Ferdinando ha d'e skoazeller saoz.\nAdtapet diwar « https://br.wikipedia.org/w/index.php?title=Rouantelezh_Naplez_(1805-1815)&oldid=1894769 »\nDernière modification le 11 C'hwe 2021, à 16:53\nKemmoù diwezhañ degaset d'ar bajenn-mañ d'an 11 C'hwe 2021, da 16:53.


Knut Hamsun a oa ur skrivagner norvegek, en deus tapet Priz Nobel al lennegezh. Ganet e oa bet Knut Pedersen, evel ma oa e anv gwir, d’ar 4 a viz Eost 1859, ha marvet e oa d’an 19 a viz C'hwevrer 1952.\nGanet e oa bet Knut Hamsun e Vågå, e-kreiz Norvegia. Goude ur yaouankiz kalet, en em lakaas d’ober a bep seurt micherioù ha kregiñ da skrivañ. Mont a reas d’ar Stadoù Unanet ha da Bariz. Eno e reas anaoudegezh gant tud evel al livour gall Paul Gauguin hag ar skrivagner svedek August Strindberg. Goude beajoù e Finland, Rusia, Iran ha Turkia, en em stalias e Norvegia en-dro, goude 1911. Brud a zeuas dezhañ goude embannadur e romant kentañ, Sult (Naon), e 1890.\nE-pad an Eil brezel bed e savas Knut Hamsun a-du gant an Nazied ha gant gouarnamant Vidkun Quisling. E 1946 e voe kaset dirak al lez-varn evit se met lavaret e voe ne oa ket e holl spered gantañ ha ne voe kondaonet nemet d’un dell-gastiz.\nHamsun a voe roet dezhañ Priz Nobel al lennegezh, e 1920. Sellout a reer outañ evel unan eus brasañ romantourien al lennegezh norvegek, ur skrivagner modern e doare William Faulkner pe Franz Kafka. Mervel a reas e-kichen Grimstad e su Norvegia.\nLars Oftedal (1889)\nSult (Naon), 1890\nDet vilde Kor (diktsamling, 1904)\nArtikler i utvalg (red.: Francis Bull) (1939)\nKnut Hamsun enlinenn (e meur a yezh)\nMinistrerezh norvegiat an Aferioù diavaez (pennad e saozneg)\nMinistrerezh norvegiat an Aferioù diavaez (pennad e galleg)\nAdtapet diwar « https://br.wikipedia.org/w/index.php?title=Knut_Hamsun&oldid=1634907 »\nDernière modification le 13 Ebr 2015, à 22:36